text:
"Room" hjá Eivør Pálsdóttir á so mangan hátt ein óvanlig útgáva. Hon
er eitt nú óvanliga fjølbroytt. Fløgan tykist eitt sindur popput í
støðum, men hon er eisini rokkut, hon er lokal, global, upprunalig, sofistikerað,
introvert og ekstrovert og nógv nógv annað, men fyrst og fremst er hon heilt
ómetaliga rørandi og tá eg sigi rørandi, so meini eg táravátt rørandi heilt inn
á sálina. Sangirnir eru sum vakrir skroypiligir knipplingar, ið eru knýttir
kring eitt endaleyst dýpi av sakni. Sorgblídni er alt ov avklárað hugtak til
tess at lýsa ta kensluna, sum er gjøgnumgangandi í hesi útgávuni. Tí tað er
einki at ivast í, at hon snýr seg um órímiliga og hjartanítandi sorg: "I can´t
find my way when you´re not around/ I´m lost like a bird astray high above the ground"
og "I will sing the songs we knew/ just to feel close to you..". "Room"
er ognað pápa Eivør, Páll Jacobsen, sum brádliga doyði fyri hálvum øðrum ári síðani.
Stóra breiddin viðvíkjandi stíli, sum í fyrstani sýnist vera ein meinbogi
hjá útgávuni, gerst so líðandi hennara størsta styrki. Ein skuldi annars hildið
tað vera eitt nokkso fitt petti ímillum countrysorgblídni, fólkatónleikaligan
innileika og so contemporary klassiska kompositión, men á nýggju fløguni megnar Eivør
at favna øllum hesum streingjum og meira, og tað væl at merkja uttan, at tað
nakrantíð kenst sum um hon roynir at seta seg millum fleiri stólar. Og álvaratos, so tykist tað ikki sum um Eivør situr. Hon hevur reist seg upp í fulla hædd við
eini heilskapaðari útgávu, sum tekur lurtaran á bóli. Hetta ger hon við góðari
hjálp frá Tróndi Bogason, sum hevur stóran leiklut við tað, hann hevur tikið
lut í bæði tónasmíði, framleiðslu og útseting. Vit eiga sjálvandi at nevna øll
tey begávaðu og musikalsku fólkini, sum hava lagt teirra orku í fløguna og tað
gera vit eisini niðast á blogginum, men fyri fyrst fegnast vit
smánationalistiskt um, at fløgan er upptikin í Føroyum í Studio Bloch niðri á
Skálatrøð í Havn, og at ein føroyskur listamaður, Heiðrik á Heygum stendur fyri
væl eydnaða cover konseptinum. Myndirnar á fløguhúsanum raka tað flótandi,
dremakenda og innhugsna huglagið í fløguni, tað er vakurt og óhugnaligt, eitt
sindur sum tá Ofelia verður lýst í myndlistini ella í videolagnum til "Where
the Wild Rose grow" hjá Nick Cave og Kylie Minogue.
"James and the cold gun" - haldi tað var soleiðis hann kallaðist,
ein herlig contry and western pastisja, sum eg sang saman við Paula í
Sandagerði einaferð í 80´unum. Tað var sjálvandi tann geniala Kate Bush, ið var
upphav til sangin, hann er á meistaraverki hennara "The kick inside"
frá 1978. Tað er kanska serliga teir serstøku, høgu nasalu tónarnar hjá tónleikaliga sterku Kate Bush, sum koma til hugs, tá mann lurtar
eftir nýggju fløguni hjá Eivør og sjálvandi kemur lurtarin eisini heilt av sær sjálvum at
hugsa um Bjørk, sum jú brúkar klassisk ljóðføri saman við elektroniskum ljóði.
Ein kundi eisini nevnt allar møguligar veldugar sangarindir, umframt tær nevndu
eisini Anisette og Nina Hagen, men mest av øllum komi eg í tankar um Eivør sjálva
og hennara egnu fløgur frá teirri fyrstu fínu útgávuni í 2000 hjá tí 17 ára gamla
undurbarninum í Gøtu og fram til seinastu útgávuna "Larva", sum kom í
2010, har úttrykkið var eitt sindur myrkari, meira rokkut og elektroniskt.
Jú, vit fáa av sonnum fullan valuta fyri tær 149 krónurnar, sum fløgan
kostaði, tá eg keypti hana í handlinum á Glade Hjørn í gjár. Ljóðið er
fantastiskt, tónleikurin er framúr spældur, útsetingarnar varðveita
integritetin í tónleikinum, tær tykjast vera gjørdar við virðing fyri listakvinnuni og eru
næstan sum smáar listarligar pallsetingar, ið eru bygdar upp, undir og kring
yrkingarnar. Tónleikaliga er fløgan detaljurík við øllum møguligum akustiskum
og elektroniskum ljóðum, hon er so mikið ljóðføgur, at tú eina løtu kanska
mistekur teg og heldur hana vera grunna. Tað er hon ikki, hvørki tónleikaliga
ella tekstliga. Ein góður vinmaður mín, sum onkuntíð verður kallaður
punk-poetur, helt nú ein dagin fyri, at góður poppur hevði ikki verið í útvarpinum,
síðan á døgum Abba. Hann kann trygt leggja "Room" á fløguspælaran. "Green
Garden" er ein stillur droymandi sangur, har sorgartónin ljómar frá byrjan
í vónleysu bønini um at fáa várið aftur. "Rain" er eins kristalklárt og einfalt lag sum sjálvsagda og sanna staðfestingin, at áin er djúp, tá tað regnar. Lekra útsetingin, kórið og vakra
røddin hjá Eivør ger sangin til eitt upplagt hitt - tað er hann longu her í húsinum.
Síðsta lagið á fløguni byrjar friðarliga, men byggir upp til ein stórslignan og
intensan kærleikshásong, sum væl og virðiliga tangerar "Joga" hjá Bjørk. Tónleikaliga
er fløgan full av sitatum av allahanda slag frá romantiskum spagettiwesternljóði og Twin Peaks umframt onkrar heilsanir til 60´ara tónleik við vakurt drynjandi sangi og spakuliga
brakandi elektroniskum ljóðkrydd. Útsetingin av "Boxes" er stórsligin
og dramatisk, men tað krevst sanniliga, skal hon liva upp til Eivør sum
sangara. Tað er ikki løgið, at Eivør ofta verður samanborin við eina villa og
ógvisliga náttúrukraft, men hon er annað og meira enn tað og tað er fantastiskt
at hoyra hana folda út bæði sína raddarprakt og sín suverena og intelligenta musikalitet í
"Boxes". Tað sama er í grundini galdandi fyri alla fløguna, sum er eitt monument yvir tilverunnar sorg og kærleika, hon er í heimsklassa. Takk!
TÓNEIKARAR:
Tróndur Bogason: útseting
Derek Murphy: trummur
Mikael Blak: bass
Magnus Johannesen: klaver og rhodes
Gustaf Ljunggren: guitar
Maria Ljósá: kór
Katie Buckly: harpa
LAGALISTI:
1. Green garden
2. Rain
3. True love
4. Boxes
5. Wake me up
6. Far away
7. I know
8. Night´s body
9. Room
10.Falling free
Fløgan er upptikin í Studio Bloch í Tórshavn í september 2011 av Jónas Bloch
Danielsen.
Ljóðblandað av Addi800 í Room 313 í Reykjavík.
Mastrað av Mandy Parnell í Black Saloon Studio í London.
Fløguhúsi, layout og myndir: Heiðrik á Heygum.
(KP)


c: text/html

text:
Munnu flestu okkara ikki stundum undrast á, at órudd og burturkast skeppur at liggja á almennum støðum? Bæði á bygd og í bý, í haga og í fjøruni. Rustaðar bingjur, bilvrak, traktorar og eisini gomul aliútgerð.
Kommunustýrið skal halda almenn pláss, vegir, áir, áarinntøk við veg og rennur rein og ruddilig.
Avvarðandi eigari skal halda tún og onnur privat uttandura øki rein og ruddilig.
Um privatur persónur ikki heldur egin øki ruddilig, kann kommunustýrið geva boð um, at órudd og annað burturkast skal beinast til hóskandi stað.
Vilt tú vita meira, so ring til okkum, tlf. 342400, ella send okkum ein teldupost us@us.fo

robotstxt: allowed

filter: keep


text:
Norska Løva
Norska Løva (føroyskt navn; annars Nordische Löwe, Nordishe Löwe ella Norske Løve) var ein danskur yystindiafarari. Skipið sakk í Lambavík nýggjársaftan 1707. Umleið 100 menn komu livandi frá vanlukkuni. Á hesum túri fór Norska Løva úr Keypmannahavn hin 4. desember 1707. Ódnarveður brast á, og 18. desember slóð toran niður í skipið. Dagin eftir avgjørdi Roluf Meincke, at teir noyddust at kappa høvuðsmastrina niður.
Skipið er nevnt bæði í sangi, kvæði[1] og søgn[2]. Jógvan Isaksen brúkti navnið Norska Løva sum heitið í eini krimiskaldsøgu, sum kom út í 2010.
Norska Løva førdi trælir í 1682.[3] Eitt model av Norsku Løvu hongur í Dómkirkjuni í Havn, tað er eitt av trimum skipsmodellum, sum hanga har. Eitt annað modell hongur í Eiðis kirkju.
Klokka av Norsku Løvu í Dómkirkjuni í Havn[rætta | rætta wikitekst]
Klokkan í Dómkirkjuni í Havn sigst vera komin í kirkjuna í 1708 og er komin av skipinum Norsku Løvu. Klokkan er prýdd við palmettum, og á einum stað er henda innskriftin: 'Danscke Ostindische Compagnies Scheb Nordische Lowe 1704'. Hæddin er 30 cm, tvørmát á slagringi uttan er 41,5 cm.
Keldur[rætta | rætta wikitekst]
- ↑ Eystdans.dk, Norska Løva
- ↑ Hildarheygur: TRØLLIÐ VIÐ SJÓGV
- ↑ Árni Dahl Søga og stev 2 p160 ISBN 99918-49-08-4


text:
Tíðindaskriv
11.10.2017 - 19:52
Tíðindi > Samfelag & Politikkur > Fiskivinnupolitikkur
Strandarlondini Føroyar, ES og Noreg hava í dag undirritað semju um fiskiskapin eftir makreli fyri 2018. Semjan er gjørd innanfyri karmarnar á Makrelsemjuni frá 12. mars 2014 í London.
Sambært semjuni, sum var undirritað í dag, verður mest loyvda veiða 816.797 tons í 2018. Føroyska makrelkvotan verður sostatt 102.924 tons í 2018 samsvarandi býtislyklinum í Makrelsemjuni frá 2014.
Harumframt eydnaðist øllum strandarlondunum at semjast um eina langtíðarumsitingarætlan fyri makrelin í Landnyrðingsatlantshavi, sum er burðardygg sambært ICES.
Eisini viðgjørdu strandarlondini møguleikan at víðka Makrelsemjuna frá 2014 til aðrar partar, tað eydnaðist tó ikki.
Við samráðingarlok í dag avhendi Noreg formansskapin fyri strandarlandasamráðingarnar um makrel til Føroyar.
Semjan kann lesast her.
Tíðindaskriv frá Fiskimálaráðnum


text:
Bśnašarstevna sum kęrustovnur
Bśnašarstevnan er kęrustovnur ķ bśnašarmįlum og eru reglurnar fyri bśnašarstevnuni įsettar ķ Lov for Fęrųerne om Landvęsenkommissioner af 31. marts 1926 og seinast broytt viš Ll. nr. 110 frį 29.06 1995.
Fyri hvųrja sżslu er ein bśnašarstevna viš sżslumanninum sum formanni og 2 ųšrum limum, sum verša settir til hvųrt mįl sęr millum teir 6 limirnar, sum landsstżrismašurin ķ vinnumįlum hevur valt fyri 6 įr ķ senn.
Fyri alt landiš er ein yvirbśnašarstevna viš sorinskrivaranum sum formanni og 4 ųšrum limum, sum verša settir til hvųrt mįliš sęr millum teir 12 limirnar, sum landsstżrismašurin ķ vinnumįlum hevur valt fyri 6 įr ķ senn.
Bśnašarstevnan višger eftir įheitan hesi mįl eftir įsetingunum ķ:
L. nr. 172 frį 18.05.1937 fyri Fųroyar um hagastżri og rųkt o.a. sum seinast broytt viš Ll. nr. 82 frį 19.06.1990.:
- § 35 - veršur broyting av bittķšini ynskjandi ella neyšug, veršur mįliš um ikki loyst ķ sįtt og semju at gera av į bśnašarstevnuni
- § 37 geršarręttarśrskuršur, iš samband viš ósemju um, hvųrt avloysing kann krevjast, ella ósemju um stųddina į endurgjaldinum um ręttin til bit į dyrkašum trųšum, tręgróšursseting ella nżgerš av urtagarši ella fiskaplįssi ella tķlķka viš bit ósambęrliga nżtslu
- § 38 um nųkrum tykir rętt sķn skerdan at lata neyt sķni ganga į biti ķ haganum og um stųdd av višurgjaldi fyri bitiš. Somuleišis, um tveir ella fleiri klandrast um heimildina til ella stųddina į rętti til bit ķ haga, tó at ķ tķ fųri skal hagaeigarin (ķ felagshaga stżriš) kallast inn sum partur
- § 39 um nųkrum tykir torvskuršarrętt sķn skerdan viš fyrisettari reglugerš um nżtsluna av torvskuršarręttindum gjųrda av hagaeigara (ķ felagshaga hagastevnu) og eftir
- § 45 - geršarręttarśrskuršur, iš samband viš ósemju um, hvųrt avloysing kann krevjast, ella slag og stųdd į endurgjaldinum
- § 50 ósemjur višvķkjandi teimum ķ lógini umrųddu ręttindum og skyldum
L. nr. 170 frį 18.05.1937 fyri Fųroyar um grannastevnu v.m.:
- § 13 - metir sżslumašur eina į grannastevnu ella viš geršarrętti samsvarandi §§ 9-12 gjųrda vištųku vera ólógliga, leggur hann hana nišur sjįlvt um eingin talar at ķmóti henni, og sķšani skal hann beinanvegin beina amtmanninum (nś landsstżrismanninum ķ Vinnumįlum) spurningin til avgeršar. Henda avgeršin stendur viš, uttan so at sakin veršur skotin inn fyri bśnašarstevnuna innan 8 vikur eftir, at avgeršin hjį amtmanninum (nś landsstżrissmanninum ķ Vinnumįlum) er kunngjųrd ķ avvarandi bygd. Um annars nakar kennir seg óręttašan viš slķkari vištųku og tķ ętlar at mótmęla gildi hennara, kann hann innanfyri 8 vikur eftir tann dagin, tį iš avgeršin er tikin (ella um sakin er gjųrd av viš geršarrętti, innanfyri 8 vikur eftir tann dagin, tį iš geršarręttarśrskuršurin er gjųrdur) skjóta spurningin um hetta inn fyri landbśnašarstevnuna. Vištųkan veršur ķ tķ fųri lųgd nišur, til sakin viš śrskurši er endaliga gjųrd av.
L. nr. 171 frį 18.05.1937 fyri Fųroyar um giršingar og frišing av lendi, sum seinast broytt viš Ll. nr. 30 frį 17.03.1951.:
- § 42, nr. 4 Gongd til fjarskotnan haga, fuglabjųrg ella annaš uttangaršslendi, sum tann avvaršandi ella tann, hvųrs ųrindi hann fer, eigur ella hevur nżtslurętt til, er loyvd, um so er, at hon er heimildaš viš tķ, sum į hvųrjum staši er gamal sišur. Um tķlķk feršsla ašramįta skal vera loyvd, ger landbśnašarstevnan av, um so er, at partarnir ikki viš sįtt og semju koma įsamt um hetta ella eru samdir at vķsa mįliš til geršarrętt.
- § 49 um avgeršir tiknar av garšaskošarunum, um so er, at mįliš ikki einans fevnir um kęru um skortandi hald
Ll. nr. 45 frį 15. mai 2007 um landsjųrš sum broytt viš Ll. nr. 98 frį 1. november 2007:
- § 7, stk 2 um leigu burturav landsjųrš
- § 9, stk. 3 um sųlu burturav landsjųrš
L. nr. 147 frį 27.03.1939 fyri Fųroyar um śtskifting, sum seinast broytt viš Ll. nr. 23 frį 30.04.1963.:
- § 47 har ósemjur sambęrt ašra lóggįvu skal avgeršast viš landbśnašarstevnu, kemur śtskiftingarnevndin inn ķ stašin fyri landbśnašarstevnu. Undir slķkari višgerš tekur formašur ķ śtskiftingarnevndini seg aftur og sżslumašurin kemur inn sum formašur ķ śtskiftingarnevndini. Bert sżslumanninum frį orsakaš av persónligum grundum til sakina ella partarnar, tilnevnir amtmašurin (nś landsstżrismašurin ķ Vinnumįlum) annan sżslumann sum formann ķ stašin.
L. nr. 169 frį 18.05.1937 fyri Fųroyar um nżtslu av vųtnum og įum, sum seinast broytt viš Ll. Nr. 110 frį 29.06.1995:
- § 4 - um nųkrum tykir rętt sķn skerdan viš gjųrda vištųku um fiskiskap ķ vųtnum ella įum eftir įsetingunum ķ § 3 ķ somu lóg
- § 8 śrskuršur frį vatnsżnismonnunum um śtbśnašur veršur gjųrdur ķ vatni ella įum, sum liggja upp at felagsogn, sum įsett ķ grein 8 ķ somu lóg
Tann, sum vil fįa bśnašarstevnuna at višgera eitt mįl, skal skrivliga heita į sżslumannin um hetta. Sżslumašurin kannar, um hetta er eitt mįl, sum bśnašarstevnan skal višgera, ella hetta er eitt mįl, sum hoyrir undir annan myndugleika, t.d. Fųroya rętt.
Heldur sżslumašurin, at bśnašarstevnan skal višgera mįliš, skal tann, iš eigur mįliš, fįa eina skrivliga vįttan frį sżslumanninum, at hann hevur fingiš įheitanina. Samstundis skal sżslumašurin, vķsandi til grein 14 ķ lógini um bśnašarstevnu, bišja hetta fólki at stilla hóskandi trygd fyri sakarmįlskostnašinum ķ bśnašarstevnuni, įšrenn innkallaš veršur til bśnašarstevnu.
Sżslumašurin tekur eftir tųrni 2 av teimum millum teir 6 valdu bśnašarstevnulimirnar at vera ķ bśnašarstevnuni. Sżslumašurin įsetur, ķ samrįš viš bįšar bśnašarstevnulimirnar, nęr og hvarbśnašarstevnan kemur saman og innkallaš veršur viš minst 14 daga freist viš kunngerš samsvarandi Lov nr. 59 af 1. april 1912 for Fęrųerne om Ophęvelse af Kundgųrelse ved Kirkestęvne m.m. Hetta merkir, at bśnašarstevnan veršur lżst ķ svųrtu talvu. Vanligt er, at partarnir fįa bręv um, nęr og hvar bśnašarstevnan veršur hildin.
Bśnašarstevnan veršur, alt at taš er gjųrligt sett ķ tķ bygd, har mįliš hoyrir til.
Tį iš bśnašarstevnan er komin saman, verša partarnir hoyrdir, og mųguliga veršur fariš į sjįlvt stašiš at gera metingar fyri at kunna lżsa mįliš nįgreinliga.
Er taš neyšugt, verša eisini vitni innkallaš. Sżslumašurin kallar vitnini inn ķ samrįš viš partarnar. Vitni, sum bśgva ella eru stųdd ķ Fųroyum, hava skyldu at mųta į tķ staši, sum bśnašarstevnan er sett. Partarnir hava rętt til at fųra fram onnur vitni enn tey, sum sżslumašurin hevur innkallaš.
Tį iš partarnir og vitnini eru hoyrd og allir neyšugir upplżsingar eru komnar ķ mįlinum, metir bśnašarstevnan um, um semja kann fįast millum partarnar. Kemur taš fram, at eingin mųguleiki er fyri at fįa semju ķ lag, veršur bśnašarstevnan at taka avgerš ķ mįlinum. Avgeršin skal verša tikin innan 6 vikur, frį tķ mįliš varš tikiš upp.
Er annar parturin ónųgdur viš avgeršina hjį Bśnašarstevnuni, hevur hann rętt til innan 3 mįnašir, frį tķ at avgeršin varš tikin, at skjóta avgeršina inn fyri Yvirbśnašarstevnuna. Įheitan um kęru til Yvirbśnašarstevnuna er eftir somu reglur sum įheitan um bśnašarstevnu.
Višgeršin ķ Yvirśnašarstevnuni er eftir somu reglum sum ķ bśnašarstevnumįlum.
Avgeršir, sum Yvirbśnašarstevnan tekur, eru endaligar og kunnu ikki kęrast til hęgri mynduleika.
Hevur Yvirbśnašarstevnan tikiš avgeršir, sum koma ikki undir hennara lut at taka avgeršir ķ, kann tann parturin, sum er ónųgdur viš slķka avgerš innan 4 mįnašir frį avgeršardegnum ķ Yvirbśnašarstevnuni, leggja mįliš fyri hęgstarętt.
Bśnašarstevnulógin: Lóg nr. 84 frį 31.03.1926 fyri Fųroyar um bśnašarstevnur, sum broytt viš Ll. nr. 110 frį 29.06.1995.


text:
So hava KÍ – liðið og ÍF – liðið spælt steypadyst í Fløtugerði, og úrslitið bleiv 2 – 0 til Kí.
Í fyrra hálvleiki spældi KÍ liðið betur enn ÍF – liðið. KÍ hevði bóltin meira og spældi seg til fleiri málmøguleikar, men antin vóru teir ov óneyvir ella bjargaði ÌF – málmaðurin, ið royndist væl í málinum.
KÍ fekk fleiri hornaspørk, sum so einaferð góvu úrslit.
KÍ -ari stóð fullkomuliga fríur í 16 metrinum, fekk sett høvdið undir bóltin, sum endaði í netinum til støðuna 1- 0 til Kí.
Góða løtu seinni varð bríkslað fyri brotssparkið til KÍ, tí NDende
nam bóltin. Skotið sat trygt í netinum.
KÍ hevði uppiborið sigurin 2 – 0 í hálvleikinum, teir stríddust sum fyri lívinum, og tað lýsti av teimum, at teir hava sett sær høg mál í hesum kappingarárinum.
ÌF – ararnir spældu ikki nóg skilagott í fyrra hálvleiki.
Ferð eftir ferð sendu teir bóltin langt fram í álopið, ið framherjarnir ikki megnaðu at fáa fatur á, tí sterku verjuleikarar KÍ ´s vóru teir sterkaru at vinna luftbóltarnar.
ÍF – ararnir ikki at kenna aftur
Seinni hálvleikurin var nakað heilt annað.
ÍF – liðið spældi betur enn í fyrra hálvleki og høvdu meira spæl enn K Í – liðið og spældu seg til fleiri málmøguleikar, sum tíverri ikki góvu úrslit.
Liðið skal byggjast upp
Verjuspælið hjá ÍF var gott og nýggi leikarin NDende royndist sera væl við sínum skilagóða spæli.
Fridtleif spældi somuleiðis væl og skilagott.
Við sínum góðu bóltførleikum royndist Alex Santos væl og skjóti høgri bakkur Dánial Pauli Højgaard fekk væl burturúr.
Miðvallarspælið riggaði ikki nóg væl og ov lítil broddur var í álopinum.
ÍF – liðið er nýtt, og tað tekur sína tíð at byggja tað upp.
Dugnaligar leikarar
Seinni hálvleikur í Fløtugerði í dag segði okkum, at vit hava góðar og dugnaligar leikarar, ið sum frálíður, megna at skapa eitt sterkt lið, ið fer at roynast væl í bestu fótbóltsdeildini.
Spennandi dystur verður aftur í Fløtugerði annan páskadag, tá ið 07 Vestur kemur á vitjan.


text:
BiFaSeps (Biomarkers-Faroeislands-Sepsis-Study) er ein granskingarverkætlan har immunverjan verður kannað hjá sjúklingum við blóðeitran (sepsis), sum hava bakteriur í blóðinum. Blóðroyndir relateraðar til okkara immunverju verða í dag nýttar til at diagnostisera blóðeitran og aðrar lívshóttandi infektiónir.
Verkætlanin skal kannað um til ber at menna nýggir kanningarhættir og nýggjar blóðroyndir fyri at staðfesta blóðeitran og sepsis so tíðliga sum gjørligt aftaná innleggjan, við tí endamáli at sjúklingurin kann setast í lívbjargandi viðgerð sum skjótast.
Samstundis verður roynt at finna nýggjar hættir at meta um prognosuna hjá tí einstaka sjúklinginum við blóðeitran og sepsis.
Verkætlanin hevur serstakt fokus á funktiónsmátingar av leukocyttum (hvítum immunverjukyknum) við flowcytometritøkni á Landssjúkrahúsinum umframt ELISA (enzyme-linked immunosorbent assay) mátingar av ymsum immunverju proteinum og immunverju cytokinum.
Verkætlanin er eitt samstarv millum granskingarbólkar á Landssjúkrahúsinum, Fróðskaparsetur Føroya, Odense Universitetshospital, Syddansk Universitet, Århus Universitetshospital, Århus Universitet og ein granskingarbólk úr Maine, USA.
200 sjúklingar við blóðeitran og ein kontrolbólkur luttaka.
Blóðroyndirnar skulu greinast á Landssjúkrahúsinum og á Århus Universitetshospital.
Yvirlækni PhD og lektari á Fróðskaparsetur Føroya og á Syddansk Universitet Shahin Gaini er verkætlanarleiðari.
Molekylerbiologur PhD Amanda Vang frá Diagnostiska Deplinum á Landssjúkrahúsinum hevur ábyrgdina av laboratorii kanningunum í Føroyum.
1. hjálparlækni Sanna á Borg og hjálparlækni Anirban Nandy luttaka eisini í føroyska partinum av verkætlanini.
Professor Court Pedersen, Lektari Søren Hansen og Professor Holger Jon Møller luttaka úr Odense og Århus í Danmark.
Serlækni PhD Bruce Davis luttekur úr USA.
Medisinska Granskingareindin á Landssjúkrahúsinum hevur í løtini ein granskingarbólk, sum fokuserar uppá epidemiologiska og biomedisinska gransking innan álvarsligar, lívshóttandi infektiónir. Bólkurin samstarvar við Syddansk Universitet, Odense Universitetshospital, Københavns Universitet, Rigshospitalet, Århus Universitet, Århus Universitetshospital, Landsspitali Universitetssjúkrahús Reykjavík, University of Iceland, Amsterdam Universitet, Amsterdam Academic Center University Hospital og Fróðskaparsetur Føroya.


text:
Lýsingarnummar: 11521
Standur: Brúkt
Prísur:Gev eitt boð
Lýsing
Subaru Impreza til sølu
Bilurin er frá 30/11/2007, hevur einans koyrt góðar 73.xxx km. og er sýnaður í 2016 uttan nakran kross.
Bilurin kraftar sera væl, hevur fýrahjólstrekk, góð heilársdekk, aircondition og hita í setrinum v.m.
Bilurin er sera væl hildin og hevur einans havt tveir eigarar.
Verður bert seldur um hóskandi boð fast.
2000cc boxaramotor, 150 hk
Árg: 30/11/2007
Koyrt: 73.xxxkm
Sýnadur: 2016
Manuel gear
Bensin
Gev eitt boð
Neyðugt er at rita inn fyri at seta spurning.


text:
Føroya Arbeiðsgevarafelag ger í ár, á fyrsta sinni eina kanning um, hvussu umstøðurnar eru at reka vinnu í ymsu kommununum í Føroyum.
Vanliga verður fokus sett á yvirskipaðar vinnukarmar, tá tosað verður um umstøðurnar at reka vinnu í Føroyum. Føroya Arbeiðsgevarafelag heldur tó, at tað eisini hevur sera stóran týdning, at uppmerksemi eisini verður vent ímóti lokalu vinnuumstøðunum. Her verður m.a. hugsað um atgongdina hjá vinnufyritøkum at vaksa, kommunala tænastustøðið o.l.
Endamálið við kanningini er m.a. at kommunur og fyritøkurnar á staðnum kunnu brúka úrslitini í samskiftinum um at gera umstøðurnar betri ella enn betri.
Kanningin fevnir breitt og nemur bæði við kommunal viðurskifti, og viðurskifti, ið ikki beinleiðis eru undir kommunalum ræði, men sum eru viðkomandi fyri umstøðurnar at reka vinnu úti um landið.
Lokalu umstøðurnar at reka vinnu, eru eitt av mongum sera týdningarmiklum viðurskiftum, sum tryggja føroyskum fyritøkum kappingarføri úti og heima, og er grundarlagið undir møguleikunum fyri vøkstri.
Kanningin tekur støði í líknandi kanningum, sum verða gjørdar í grannalondunum Danmark, Noregi og Svøríki. Hetta er fyrstu ferð, at slík kanning verður gjørd í Føroyum. Ætlanin er at endurtaka hesa kanning regluliga.
Føroya Arbeiðsgevarafelag vónar, at kanningin verður eitt gott og sakligt ískoyti til eitt kjak um umstøðurnar at reka vinnu kring landið.


text:
Hin 7. november 2017 verður kirkjuráðsval í Nes kirkjusókn. Valið ferð fram í kirkjukjallaranum í Fríðrikskirkjuni frá kl. 10.00 til 20.00, ella so leingi veljarar møta uttan steðg.
Veljarar, sum ikki kunna koma á valstaðið valdagin, kunna venda sær til kommunuskrivstovuna á tlf. 447586.
Les meira undir Kalendari her á síðuni.
Listi yvir tey, sum eru uppstillaði
1. Niclas Fr. Davidsen, Toftir
2. Amanda Elkjær, Nes
3. Emma Hansen, Æðuvík
4. Inga Hansen, Toftir
5. Kaj Eli Hansen, Nes
6. Súni í Hjøllum, Toftir
7. Bjørg Reinert Højgaard, Saltnes
8. Hilmar Jónfinn Højgaard, Saltnes
9. Jan Regin Jacobsen, Nes
10. Jonna Johannesen, Nes
11. Ólavur Magnussen, Nes
12. Petur Jákup Petersen, Saltnes


text:
Nú summarið er byrjað, merkir tað m.a. eisini, at summarstevnur, ítróttur og festivalar standa fyri framman. Tí hevur tað týdning, at allir føroyingar eru kendir við fylgjarakortið, sum MBF umsitur og veitir.
Tann, ið hevur fylgjarakortið rindar fyri seg sjálvan, meðan fylgjarin hevur atgongd uttan at gjalda. Fylgjarakortið tryggjar tí fleiri føroyingum atkomu til ymisku tiltøkini, sum eru.
Fleiri upplýsingar eru at finna her.
Fylgjarakortið er galdandi á hesum støðum:
- Norðurlandahúsið
- Søvn Landsins
- Listasavnið
- Tjóðpallurin
- Ítróttasamband Føroya - øll ítróttatiltøk
- Strandferðslan
- Smyril Line
- Kommunurnar - eisini festivalar


text:
03. Mar 2011
Nógv virksemi er í NámX fyri tíðina. Fyri stuttum løgdu vit greinar út um næmingar, sum vóru í verkætlan. Nú eru næmingarnir so í starvslæru, og vit hava hitt nakrar teirra.Tann fyrsti í røðini er Dávid R. Nolsøe. Vit geva Dávidi orðið: - Eg...
02. Mar 2011
Fríggjadagin 26/2-11 skipaðu øll ungdómshúsini í Føroyum fyri tiltakinum 'Náttin er Ung'. Tiltakið var í dansihøllini hjá Dansifrøi, og hildið varð fyri við øllum sjeyndu flokkunum í Føroyum.Dyrnar lótu upp klokkan 20, og beinanvegin møttu tey ungu upp. Dansibólkurin Biit dansaði fyri teimum klokkan 21....
01. Mar 2011
Myndir og tekstir frá Berlintúrinum hjá Nám X mars 2011.
28. Feb 2011
Amerikanarar hava í eina tíð havt eina tænasta, ið eitur Netflix, har tú kanst hyggja at óavmarkaðum tali av filmum ígjøgnum netið fyri umleið 43 kr. um mánaðin.Man hevur havt nakrar líknandi tænastur í Evropa, men ongar, ið virka líka væl sum hjá Netflix. Men...
27. Feb 2011
Profilurin hesaferð er Mona Dam Poulsen.
Hvat slag av undirbuksum dámar tær best?
-Einar ávísar D&G :\\\'D! Tær eru næstan ikki til at fara úr aftur..
26. Feb 2011
Námsferðin til Berlin í døgunum 17. til 28. mars. Reglur fyri námsferðina Sømuligur atburður Øll møta til ásettar tíðir Fylgjast í ásettu bólkunumm Øll taka upp eftir sær Ikki er loyvt...
24. Feb 2011
Næmingar á NámX framføra ” Eitt døkt kamar ” Eftir Harriet Poulsen Vágadal.” Eitt døkt kamar ”, er sjónleikur, ið næmingar á NámX fara at framføra í mars mánað. Leikurin snýr seg um happing av 16 ára gomlu Elisu, og um hvussu hetta ávirkar...
22. Feb 2011
Hesa vikuna og komandi eru næmingarnir í Nám X í starvsvenjing.Næmingarnir hava valt ymisk spennandi starvsstøð. Vit hava fingið innlit í, hvussu næmingar velja.Sigast má, at gentur og dreingir velja sera ymiskt. Dreingirnir velja í fleiri førum ta tøkniligu leiðina, meðan genturnar enn sum...


text:
Pól Jákup Poulsen hevur svarað!
Her upp undir løgtingsvalið 2015 hevur Gudloysi sent spurningar út til øll okkara valevni, fyri at finna útav hvønn hugburð tey hava til mál, ið hava við trúarfrælsi og sekularisering at gera. Soleiðis hevur Pól Jákup Poulsen (Nýtt Sjálvstýri) svarað.
(Gevið gætur! Vit hava valt at tulka svarini hjá Pól Jákup Poulsen sum at hann í minsta lagi ætlar sær at atkvøða ímóti broyting. Vit vita út frá hansara svarum ikki, hvørt hann eisini ætlar sær at arbeiða aktivt ímóti broyting. Ja’ið til endans man sipa til samgongu við Miðflokkin, sum vit eisini spurdu um.)
Eg sigi nei,nei,nei,nei,nei,nei,ja
Merki: løgtingsvalið 2015


text:
Kathrine Ærtebjerg í Steinprenti/
Í skrivandi stund stendur danska listakvinnan Kathrine Ærtebjerg á verkstaðnum í Steinprenti og fullfíggjar teir síðstu steinarnar, so at teir verða klárir at prenta hjá Jan Andersson og Fríðu Matras Brekku. Tey hava havt eitt sera arbeiðsligt vikuskifti í Steinprenti og tó, at listakvinnan ikki hevur verið her so langt tíðarskeið, er væl fingið burturúr. Umframt tær tvær stóru myndirnar, sum eru gjørdar til ferðaframsýningina, Grafisk Sambond, sum letur upp í Vendsyssel Kunstmuseum 28.nov og í Norðurlandahúsinum í næsta ár, er hon eisini í gongd við at arbeiða uppá fýra smærri myndir, sum ikki tykjast minni áhugaverdar.
Heili átta ár eru liðin síðan Kathrine Ærtebjerg seinast vitjaði á verkstaðnum og síðani er eyðvitað nógv hent, m.a. er verkstaðurin fluttur úr Listasavninum og oman á Skálatrøð. Hjá Kathrine Ærtebjerg hevur tíðin heldur ikki staðið still, hon hevur havt stórar framsýningar m.a. í hølunum hjá Kunstforeningen Gammel Strand og í Galerie Mikael Andersen, og hon var somuleiðis eitt av útvaldu listafólkunum, sum fyri fýra árum síðani fekk heiðursuppgávuna at prýða nýumbygda partin av Amalienborg.
Á sama hátt sum í myndunum hjá listamanninum John Kørner plaga litir at hava ein týdningarmiklan høvuðsleiklut í myndunum hjá Kathrine Ærtebjerg, hetta eru ofta sevjumiklir flótandi spektrallitir, sum mynda umhvørvið hjá hennara ævintýrkendu figurum, sum ikki sjáldan hava eitthvørt óskikkiligt yvir sær. Myndaheimurin er figurativur við abstraktum og surrealistiskum staklutum, sum seta úr gildi tyngdarlógir og tílík vanlig atlit. Tað er somuleiðis galdandi fyri nýggju myndirnar, sum Kathrine Ærtebjerg er í gongd við í skrivandi stund, men hesa ferð hevur hon ikki brúkt so nógvar litir. Hetta hongur saman við, at hon fyri tíðina arbeiðir nógv við blýanti, greiðir hon mær frá. Hon hevur annars ikki brúkt blýant nógv fyrr í tíðini, men nú tóktist tilgongdin við blýantum onkursvegna natúrlig, tá hon skuldi tekna á litografiska steinin. Umframt litografiskan blýant varierar Kathrine Ærtebjerg grafiska úttrykkið við ljósari gráum, sum hon hevur fingið burturúr dusti frá litoblýantinum og harumframt brúkar hon eisini pensil onkrastaðni. Hon brúkar viskileður í myndgerðini, tá hon t.d. viskar fram skapið av einum summarfugli. Í teimum smærru myndunum hevur Kathrine Ærtebjerg arbeitt við nøkrum tekstum hjá romantiska yrkjaranum, Christinu Rosetti, sum í nøkrum førum eru endurgivnir í myndini. Tær báðar stóru myndirnar eru ikki heilt lidnar enn, men ímynda báðar eina droymandi gentu, sum er staðsett mitt á myndaflatanum í onkrum flótandi umhvørvi við einum stórum summarfugli á høvdinum. Myndirnar hava eitthvørt poetiskt yvir sær, tær eru sera einfaldar, men summarfuglurin og gentan elva til søgur um umskapan og íblástur í huganum hjá áskoðaranum.


text:
Ķ hųvušsheitum er talan um, at:
- heimild er įsett um, at festarar kunnu taka yvir/keypa allar ognir į festum viš hóskandi grundstykki
- festarar kunnu sjįlvir avhenda festibręviš til persón, sum lżkur krųvini um jaršarbrśkskunnleika,
- festibręviš kann vešsetast,
- heimild er įsett um, at bųndur kunnu leiga śt lendi til fóšurframleišslu, trašir og urtagaršsstykki
- avloysing fyri bit veršur goldiš beinleišis til festarar/hagastżri, ķ stašin fyri sum įšur til Bśnašargrunnin,
- įsetingar eru um endurgjald til festarar fyri mist lendi,
- kęruręttur til landbśnašarstevnu er avmarkašur til bert at vera galdandi fyri jaršarsųlu og jaršarleigu
- heimild er veitt fyri at įseta nęrri reglur um prķsįseting į lendi.


text:
Sjúklingahotellið Tórshavn hevur fingið gávubræv áljóðandi 38.000kr. frá Lions Club Tórshavn.
Í longri tíð hevur ynski verið at betra um venjingarmøguleikar í hølinum hjá sjúklingahotellinum í Keypmannahavn, og nevndin í Lions tók evnið upp, eftir at ein avvarðandi hjá sjúklingi hevði gjørt vart við hetta.
Peningurin frá Lions Club er savnaður inn frá árliga jólatiltakinum hjá teimum í Viðalundini, sum eisini í ár varð væl vitjað.
Á sjúklingahotellinum eru tey sera glað fyri gávubrævið, og møguleikan at keypa nýggja útgerð. Nýggju tólini fara at betra munandi um møguleikarnar fyri at venja undir uppihaldi á sjúklingahotellinum.


text:
Grandma’s Basement áttu, sum ivaleyst yngsti bólkur á Summarfestivalinum, heiðurin at lata festivalin upp. Hetta gjørdu teir eitt sindur trilvandi og øgiliga sjarmerandi.
Flagsteltið var rættiliga tómt, tá bólkurin væl og virðiliga merktur av nervum fór á pallin. Bert ein tunn rond av heilt ungum áskoðarum stóð fremst við pallin, men alt fleiri fólk komu inn at lurta, sum framførslan leið.
Leitandi úttrykk
Tónlistarliga var bolkurnin sera leitandi, og ringt er at koyra teir í nakran ávísan genru pott. Teir løgdu fyri við lagnum “Dansurin”, ið fyrst og fremst sermerkti seg við at vera langt. Her spældu ikki færri enn tríggi gittarleikarar, uttan at hædd tyktist at vera fyri hesum í skipanini av løgunum, tað gjørdi ljóðmyndina óruddiliga, og í stóra tóma teltinum rungaði óljóðið.
Hóast tankarnir vóru leiddir til punkrokk tað fyrstu løtuna, so gjørdist skjótt greitt, at tað einasta punkutta við bólkinum var tey óruddiligu arrangementini, tað til tíðir nakað óskipaða spæli og so seinasta lagið, sum bólkurin spældi Smells Like Teen Spirit hjá Nirvana.
Nýtt Dynamit
Bólkurin hevur seinastu tíðina verið nakað at hoyrt á Rás 2 við lagnum “Bangna beistið” Hetta lag var uttan iva tað lagið, ið riggaði best hjá unga klaksvíksbólkinum. Lagið flytur eins og eitt annað lag hjá teimum “Getse” tankarnar til ein annan og eldri Klaksvíksbólk, Dynamit og í “Getse” í ein ávísan mun eisini til P.S. Men onnur løg vóru heilt øðrvísi, sum larmirokk lagið “Wake Me Up”, Aria kenda lagið “Minnini” umframt lánilagið “Good enough” hjá Jens Marna og ”Time After Time” sum millum onnur Cindy Lauper syngur. Stutt sagt ein stórt bland av nógvum ymiskum. Lániløgini vórðu spæld í nærum upprunaligum hami, og skilagott hevði verið, um bólkurin gav løgunum eitt sindur av teirra egna dámi. Men at døma eftir stóra fjølbroytninum, hevur bólkurin á ongan hátt sín egna dám enn.
Sterkur oddamaður
Bólkurin hevur í sangaranum ein sera sterkan oddamann, hóast røddin enn er nakað merkt av at vera óroynd, so eru gávirnar eyðsýndar. Hann hevur sterka útstráling, sang við stórari innliving. Røddin hevði áhugaverdan klang, og eina nátúrliga kraftiga styrki. Við tiðini kunnu hann og bólkurin gerast sera spennandi.
Basement er ein nýggjur bólkur, og framførslan var merkt av hesum. Rútmu parturin virkaði dekan ov primitivur og fleiri av limunum sóu beinleiðis fjálturstungnir út. Bert sangarin og tann eini gittarleikarin livdu á pallinum. Tað var ikki fyrr enn síðst á konsertini, at restin av bólkinum fór at flyta seg.
Fesk smakksroynd
Summarfestivalurin helt í ár fast í einum sera góðum siði, at lata eitt óroynt nýtt navn lata festivalin upp. Eftir, at Prix Føroyar fór í søguna, er tað vorðið heilt forkunnugt at hoyra óroynd tónleikanøvn á stórum pallum. Tey mongu sum ikki ganga á konsertir í Virkishúsinum og Margarinfabrikkini ella Losjuni við Gøtugjógv hoyra nærum ongantíð nýggj og óroynd nøvn. Tað er tí vert at taka hattin av fyri Summarfestivalinum, sum í fjør lat “25 oyra” lata festivalin upp, og í ár valdi at leggja fyrsta pallin til Grandma’s Basement. Ein fín og hóskandi byrjan, ið gevur hesum bólkum góðar og neyðugar royndir.


text:
Institute for Economics and Peace valdi aftur í ár Ísland at vera tað landið í heiminum, har tað er tryggast at ferðast. Tað er annað árið á rað, at Ísland er ovast. Nummar tvey á listanum í ár er Danmark.
Eins og í nógvum øðrum førum, so eru Føroyar ikki við á slíkum listum, men tað er einki at ivast í, at Føroyar høvdu ligið rættiliga ovalega, um ikki ovast, um vit sluppu upp í part. Tað er nevniliga soleiðis, at stovnurin, sum ger listan, hevur 24 parametur, sum verða nýtt í dømingini – millum annað brotsverk, dráp, útreiðslur til hermannalið og yvirgangshóttanir og -atsóknir.
163 lond eru við á listanum, og tað landið, har tað er ótryggjast at ferðast í løtuni, er í Sýria.
Top fimm yvir tryggastu og ótryggastu londini sær soleiðis út:
TRYGGAST
1.Ísland
2.Danmark
3.Eysturríki
4.Nýsæland
5.Portugal
ÓTRYGGAST
1.Sýria
2.Suðursudan
3.Irak
4.Afganistan
5.Somalia
Kelda: Politiken.dk


text:
At Javnaðarflokkurin í býráðssamgonguni nú er so harmur, og sigur, at tey eru ímóti, at borgarstjórin eisini situr á løgtingi, men at tey máttu atkvøða fyri tí, er ikki serliga dámligt. Hvat skulu vit so vænta okkum komandi fýra árini?
Tað sær út til at vera “spæl fyri galarínum”, tá ið borgarstjórin sigur, at tað er upp til hvønn einstakan býráðslim at avgera, um borgarstjórin samstundis kann taka sæti á løgtingi. Sjálvandi, og tað veit ein og hvør, at júst tað tryggjaði hann sær í samgongusamráðingunum. Tað sást eisini týðiliga á býráðsfundinum, tá ið málið var til viðgerðar, har onki av umboðunum í samgonguni tók orðið, men sótu og bíndu niður í borðið. Varaborgarstjórin tók orðið, men kundi ikki svara okkum uppá nakran spurning.
At tað smakkar býráðsumboðunum hjá Javnaðarflokkinum illa, kunnu vit sum borgarar ikki brúka til nakað. Vit hava nú fingið ein hálvtíðarsettan borgarstjóra í næststørsta býi í Føroyum. Nú, meir enn nakrantíð, er stórur tørvur á at vera til arbeiðis og verja borg, so Klaksvík frameftir kann fóta sær og vera við. Á fundinum var lítið álitisvekjandi at hoyra, at ongin avtala er gjørd um, hvat borgararnir kunnu vænta, tá ið borgarstjórin er í tinginum. Hvønn skulu vit venda okkum til? Heldur samgongan, at tað er í lagi, at Klaksvíkar Kommuna er í borgarstjóraloysi fleiri dagar í árinum? Hava borgarstjórin og varaborgarstjórin veruliga ikki tosað um, hvussu hetta skal skipast?
Tá ið samgongan gjørdi innanhýsis avtaluna, um at borgarstjórin kundi vera bæði í býráði og á løgtingi samstundis, áttu tey um ikki annað gjørt ein avtalu um, hvussu hetta skal fyrisitast og kunnað okkum í býráðnum og okkara borgarar um, hvussu tey ætla at stýra tey komandi 4 árini.
Ein vána avtala
fyri Klaksvík
At vit í Klaksvík eru í tí støðu at hava ein borgarstjóra sum ikki er fulla tíð, er ein stórur bági fyri kommununa. Tað fer uttan iva at merkjast í framtíðini. Tað harmar meg eisini almikið, at samgongan hevur so lítla virðing fyri einum so týðandi starvi, sum tað er at vera borgarstjóri í Klaksvíkar Kommunu.
Tað er løgi, at ein politikari kann halda seg megna bæði størvini samstundis. Møguliga kann sigast, at tað eru fyrimunir við at vera báðumegin, men tað eru so nógv fleiri vansar við júst hesum. Taparin verður okkara kommuna.
Haldi, at býráðssamgongan hevur gjørt Klaksvík verri fyri, vegna egin áhugamál og avtalur, og harvið sett okkum borgarar og Klaksvíkar Kommunu aftur um fremstu uppgávuna ein borgarstjóri er valdur at fremja.
Tað undrar meg stórliga, at ein kann gera so stórt arbeiði fyri at fáa eitt starv, sum man í roynd og veru ikki ordiliga ynskir at átaka sær.


text:
- Eg haldi ikki, at eg hevði klárað at savna eina støðuga stjórn, segði Andrea Leadsom á tíðindafundi fyri stuttari løtu síðani.
Andrea Leadsom hevur fingið nógvar atfinningar, millum annað tí at hon ikki stuðlar LGBT rørsluni.
Fyrr í vikuni varð Andrea Leadsom eisini endurgivin fyri at hava lagt eftir Theresu May, fyri at hon ikki var mamma, og tískil ikki hevði líka nógv áhugamál í framtíðini hjá Bretlandi.
- Bretland og vinnan hava brúk fyri einari sterkari stjórn, legði hon afturat, áðrenn hon boðaði frá, at hon tók seg aftur, og at hon stuðlaði Theresu May sum næstu forkvinnu í konservativa flokkinum.
Tað er nú líkt til, at Bretland aftur fær eina kvinnu í embætið sum forsætismálaráðharri, tá tað eftir øllum at døma verður Theresa May, sum tekur við eftir David Cameron.


text:
Meirilutin í Tórshavnar býráð hevur í gjár sent katalanska parlamentinum eitt samhugaskriv, ið stuðlar rættinum hjá katalanska fólkinum at greiða fólkaatkvøðu um loysing frá Spania.
Skrivið staðfestir millum annað, at sjálvsavgerðarrætturin hjá eini tjóð er ein týdningarmikil og altjóða grundlegla, ið eigur at virðast. Harafturat er tað týdningarmikið at virða fólkaræðislig krøv við fólkaræðisligum framferðarhátti og politiskum samskifti. At ikki virða rættin hjá katalanum at fara á fólkaatkvøðu sunnudagin er tískil at ganga ímóti øllum fólkaræðisligum grundreglum.
Skrivið er undirskrivað av øllum samgongulimunum í býráðnum í Tórshavnar kommunu.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Smæran skipar fyri kapping í frælsum ítrótti
Eisini ítróttafelagið Smæran skipar fyri eini kapping um vikuskiftið, talan er um frælsan ítrótt. Kappingin verður á Tórsbreyt sunnudagin 18. september kl 14.00
Ítróttafelagið sigur í einum skrivi at kappast verður í Race-running, 60-, 100 - og 200 m renning umframt longdarlop.
Tilmelding fer fram á sao@kallnet.fo ella við at ringja til 23 08 51
Smæran sigur at enda í skrivinum, at tey heita á íðkarar og familjur at møta fjølment, tí “Stuttleikin við at vera fleiri ger løtuna hugnaligari”.
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Marshalloyggjar
Marshalloyggjar (marshalloyskt: Aolepān Aorōkin M̧ajeļ, enskt: Republic of the Marshall Islands) eru oyggjaland í Oseania. Marshalloyggjar hevur bara umleið 54 túsund íbúgvarar (des 2011). Størsi býurin og høvuðsstaður er Majuro. Majuro hevur umleið 26 túsund íbúgvar. Almennu málini eru tvey í tali, marshalloyskt, og enskt. Miðallívsævin í landinum er 73.03 ár. 6.3 prosent av fólkinum eru ikki lesifør.
Innihaldsyvirlit
Søga[rætta | rætta wikitekst]
Marshalloyggjar hevur verið hjáland hjá USA. Landið gjørdist fullveldi og lýðveldi 21. oktober 1986. Marshalloyggjar hevur enn nógv samband við USA.
Politikkur[rætta | rætta wikitekst]
Marshalloyggjarnar eru limir í Compact of Free Association við Sambandsríki Amerika. Íbúgvar á Marshalloyggjum hava rætt at búsetast og arbeiða í USA og at gera sjálvbodna tænastu í amerikanska herinum.
Landafrøði[rætta | rætta wikitekst]
Marshalloyggjarnar eru tilsamans 1.152 oyggjar. Oyggjarnar eru 176 km2 spreiddar yvir eitt øki pá 1 million km2. Móti suðureyst finna vit millum annað Jaluit, Kwajalein, Rongelap, Bikini og Enewetak. Norðaru oyggarnar fáa minni affall enn tær sunnaru oyggjarnar.
Hygg eisini at[rætta | rætta wikitekst]
Avstralásia : Avstralia · Norfolksoyggj · Jólaoyggj · Kokosoyggjar
Melanesia : Fidjioyggjar · Papua Nýguinea · Nýkaledónia · Sálomonsoyggjar · Vanuatu
Mikronesia : Guam · Kiribati · Marshalloyggjar · Norðaru Marianaoyggjar · Mikronesiasamveldið · Nauru · Palau
Polynesia : Amerikanska Sámoa · Cooksoyggjar · Franska Polynesia · Hawai'i · Nýsæland · Niue · Pitcairnoyggj · Sámoa · Tokelau · Tonga · Tuvalu · Wallis- og Futunaoyggjar


text:
Sendingin varð send í sjónvarpinum 14. mars, og tá varð sagt í tveimum umførum, at eitt felag hjá P/F Palla hjá Mariannu átti Norðhavnina.
Í ca 9. min. sigur fjølmiðlamaðurin... Rasmussen familjan, sum eigur Palla hjá Mariannu, sum eitt nú eigur Norðhavnina her í Ánunum...
Í ca 23. min. verður sagt... Palli hjá Mariannu eigur frystigoymsluna og djúphavnina í Ánunum.
Hesar útsagnir eru faktuelt skeivar. Á kortal.fo sæst, at Norðhavnin er ogn hjá Klaksvíkar Kommunu. Norðhavnin hevur ein kaikant sum er 317 metrar, sum er útbygdur ígjøgnum nógv ár. Samlaðu íløgurnar eru 113 mió. kr. og samlaða fermetratalið av allari djúphavnini eru fleiri túsund fermetrar.
Tann rætta myndin
Tá ið kommunan í 2007 skuldi leingja kaikantin við 117 metrum, bar ikki til at fáa fígging til tær 23 mió. kr., av tí at kommunan var yvir álíkningina í skuld. Avtalað var tí gjørd ímillum kommununa og felagið Sp/f 27. Juni 2007 um fígging og gerð av kaikanti 117 x 30 metrar. Við lántøku og egnari fígging, bygdi felagið kaikant framvið leigulendi frá kommununi, kaikant sum kommunan betalir góðar 2 mió. kr. um árið fyri. Allur ræðisrætturin yvir økinum liggur hjá kommununi. Avtalan kom í gildi við avhending í 2009 og er galdandi í 20 ár, um ikki annað verður avtalað.
So rættingin er, at Klaksvíkar Kommuna eigur Norðhavnina, og at P/F Palli hjá Mariannu eigur frystigoymsluna saman við øðrum aktøri, ið stendur á leigulendi frá kommununi. Teir hava bygt og fíggjað 117 x 30 metrar kaikant, ið kommunan sambært avtalu hevur goldið niður síðani 2009. Hetta lán, uppá 23 mió. kr., er innroknað í roknskapin hjá Klaksvíkar Kommunu, eins og onnur lán kommununnar.
Tá ið ført verður fram í sendingini, at eitt privat felag eigur Norðhavnina, ella sum hon eisini verður kallað í sendingini, djúphavnin í Ánunum, so er hetta beinleiðis ósatt og tí rong tíðindi.
Eftir at hava gjørt vart við skeivleikarnar, er ein skrivlig “presisering” løgd á leinkjuna á heimasíðuni, har sendingin kann síggjast. Grundin til hesar reglur er, at eg meti ikki at rættingin nær út til allar teir hyggjarar og lurtarar, sum sendingin, har skeivleikarnir av fyrstan tíð komu fyri. Rættast hevði verið, at skeivleikarnir vórðu rættaðir í sama miðli sum teir vórðu frambornir.
Tað er ógvuliga umráðandi, at hyggjarar og lurtarar fáa røttu myndina av ognarviðurskiftunum í Norðhavnini. Tað eru skattaborgararnir í Klaksvík, og ikki eitt privat felag, sum hava goldið íløguna í Norðhavnina ígjøgnum øll hesi árini. Tað er ikki minni umráðandi, at tílíkir grundleggjandi upplýsingar eru faktuelt rættar.


text:
Føroyska Heiðrun Petersen er vald millum 100 aðrar umsøkjarar til at fáa fast starv sum violinistur í DR symfoniorkestrinum.
Tað visti morgunsendingin hjá Kringvarpinum at siga í morgun.
Heiðrun upplýsti fyri Kringvarpinum, at hon eina tíð hevur hevur leikt aðru violin sum avloysari í orkestrinum, men í næstum flytir hon upp at spæla fyrstu violin, og nú verður tað í føstum starvi.
Hetta fegnast hon almikið um. Tað er ein dreymur, sum gongur út, og hetta er eitt starv, sum mong ynskja sær. Konsertir eru fast tvær ferðir um vikuna, nýggir dirigentar koma javnan við nýggjum íblástri, og næsta ár skal symfoniorkestrið á konsertferð til USA, segði Heiðrun Petersen.
Í fyrstu atløgu er talan um eitt ára royndartíð, sum tað altíð er í slíkum størvum.
Royndirnar vóru duldar. Hetta merkir, at dómararnir ikki síggja, hvør spælir. Heiðrun var síðan millum nøkur, ið fóru til eina samrøðu. Og í gjár gjørdist greitt, at Heiðrun var tann, sum var vald út av øðrum 100 áhugaðum.
Tað eydnaðist okkum ikki at fáa fatur í Heiðrun í morgun, men á facebook-vanga sínum stórfegnast hon um, at tað eydnaðist at sleppa gjøgnum nálareygað:
- Í gjár var ein av størstu døgunum í mínum lívi. Eg vann royndarspælið í DR symfoniorkestrinum. Eg kann næstan ikki lýsa við orðum, hvussu lukkulig eg eri, skrivar hon á sínum vanga.
Heiðrun Petersen byrjar í starvinum sum fyrsti violinistur í DR symfoniorkestrinum eftir summarfrítíðina. Hon hevur í mong ár verið partur í føroyska symfoniorkestrinum, og hon spælir eisini í bólkinum Nordic String Quartet.


text:
Laksaprísir: Prísurin á laksi hevur ikki verið so høgur sum hann er í løtuni í nógv ár. Í nýggjastu frágreiðingini hjá Búskaparráðnum verður hugt at laksaprísinum, og tað er skilligt, nú laksur umboðar nærum helmingin av samlaða útflutningsvirðinum í landinum. Tískil kunnu prísbroytingar í alivinnuni hava stórar ávirkanir á landsbúskapin.
Yvirlitið í frágreiðingini er í norskum krónum, og her skal havast í huga, at norska krónan er lægri enn tann danska/føroyska, og harafturat er hon fallin útvið 20 prosent síðani 2012. Hinvegin er dollarakursurin styrknaður umleið 25 prosent síðani 2014. Tí er útflutningsprísurin fyri laks til USA í donskum krónum vaksin meira enn strikumyndin niðanfyri vísir, sigur Búskaparráðið.
Bæði síðst í 2011 og síðst 2012 var laksaprísurin umleið 20 norskar krónur fyri kilo. Fyri nøkrum mánaðum síðani fór hann upp um 75 krónur (nor.), og liggur í løtuni um 65.
Prísvøksturin fyri laks var í 2015 fimm prosent, meðan vøksturin higartil í ár hevur verið 55 prosent, um sammett verður við sama tíðarskeið í fjør.


text:
Steypafinalistarnir vitja í Gundadali
1. lið09-08-2013 - Jónfinn Petursson
Undan 19. umfari í Effodeildini: HB - Víkingur
Víkingur hevur fingið vind í seglini aftur, og eftir eina katastrofala gongd í Effodeildini, sum millum annað hevði við sær stórtap móti okkum í 15. umfar, hava teir fingið fatur í endanum aftur og megnað at venda keðiligu gongdini.
Staðfestingin av hesum varð javnleikurin á Svangaskarði í seinnu hálvfinaluni um Løgmanssteypið. Hetta ber við sær, at vit aftur í ár síggja EB/Streym og dagsins gestir í steypafinaluni.
Eftir at Sigríður Clementsen hevur sett seg á venjarabeinkin, hevur pílurin hjá Víkingin avgjørt peikað uppeftir. Samstundis mugu vit minnast til, at fundamentið jú var lagt av Jógvani Martin Olsen, sum í fleiri ár hevur verið ein sannur mentor fyri fótbóltin í Gøtu/Leirvík.
Vit trumlaðu víðari í seinasta umfar, og hesuferð gekk tað út yvir TB, ið fekk ein rættiligan lúsing á heimaborgini við Stórá. Har var bara einki at gera, og eingin fingur kann setast á 5-1 stórsigur okkara.
Nú nærkast vit tí spennandi partinum av kappingini, og tí er enn meira umráðandi at hava føturnar plantaðar væl á jørðini.
Víkingur er altíð ein stórur gloypibiti, men hinvegin skal bitin svølgjast, er neyðugt at tyggja væl. Tað hava vit gjørt higartil, og halda vit okkum til grundleggjandi uppskriftina, fáa vit eisini henda bitan niður.
Vit gleða okkum almikið til spennandi dystin, sum verður leiktur sunnudagin kl. 15.00, og fara ynskja øllum hjartaliga vælkomin í Gundadal, okkara leikvøll.
Koyr á, HB!!!
Allir dystirnir í 19. umfari eru hesir:
1008 KÍ – ÍF
1108 HB – Víkingur
1108 07 Vestur – B36
1108 EB/Streymur – TB
1108 NSÍ - AB


text:
Katrin Kallsberg hevur sett løgmann fyrispurning um summartíð, og um ætlanir eru um at endurskoða skipanina, soleiðis at klokkan ikki verður flutt ein tíma fram um summarið. Hon vil vita, hvørjir fyrimunirnir eru við at flyta klokkuna til summartíð.
Katrin Kallsberg, løgtingskvinna fyri Tjóðveldi, hevur sett løgmanni fyrispurning um summartíð. Hon vil vita, hvørjir fyrimunirnir eru við at flyta klokkuna til vetrar- og summartíð.
Í løgtingslógini um summartíð hevur landstýrið heimild at áseta í kunngerð, at samdøgrið byrjar ein tíma fyrr í mun til vanliga tíðarrokning. Katrin Kallsberg vísir á, at tá ið summartíð upprunaliga varð innførd í Evropa, var tað við orkusparing fyri eyga. Hugsanin var, at tú kundi spara orku, um tú brúkti dagsljósið betur. Men løgtingskvinnan vísir samstundis á, at tað er ivasamt, hvussu lond, ið liggja so norðalaga sum Føroyar, spara nakra orku av at flyta klokkuna. Hon spyr tí eisini løgmann, hvussu nógva orku Føroyar spara við at flyta klokkuna.
– Ikki øll londini, vit vanliga samanbera okkum við, hava summartíð. Ísland hevur til dømis ikki hesa skipan, sigur Katrin Kallsberg millum annað í viðmerkingunum.
Katrin Kallsberg vil eisini hava útgreinað, hvørjir fyrimunir og vansar summartíðin annars hevur.


text:
Fyrr í ár vísti MBF í greinini “Vælkomnir eru glottarnir” á, at vónin um ítøkiligar broytingar innan brekøkið lutvíst var vorðin til veruleika. Nú fíggjarlógaruppskotið fyri 2015 er lagt fram, kunnu vit staðfesta, at glottarnir enn eru at hóma.
Skúlatilboð
Leingi hevur verið víst á, at neyðugt er við fleiri skúlatilboðum til ung, ið bera brek, eftir 10. flokk. Tað er tí kærkomið, at tað í fíggjarlógaruppskotið fyri 2015 verður víst á, at miðvíst verður arbeitt við at samskipa skúla-, stuðuls- og bútilboð við skipaðum samstarvi millum Mentamálaráðið og Almannamálaráðið, har Mentamálaráðið hevur ábyrgd av skúlatilboðnum, meðan Almannamálaráðið hevur ábyrgd av bú- og stuðulstilboðnum.
Í fíggjarlógaruppskotinum fyri 2015 hevur Almannamálaráðið sett kr. 1 mió. av til búpartin á Rásini í Runavík. Hetta verður gjørt sum ein liður í tilgongdini at útvega fleiri heildartilboð, at víðka um virksemi á Rásini soleiðis, at fleiri næmingar fáa tilboðið, og at skúlatilboðið verður styrkt. Málið er at taka næmingar inn á hvørjum ári.
Í fíggjarlógaruppskotinum fyri 2015 hevur Mentamálaráðið sett tilsamans kr. 1,9 mió. av til at skipa fleiri miðnámsskúlatilboð til ung við serligum tørvi. Íroknað eru kr. 600.000 til miðnámsskúlaflokkin innan autismuøkið.
Skrivitulkatænasta
Eitt mál, sum Felagið fyri hoyribrekað í Føroyum hevur arbeitt við í nógv ár, og sum MBF eisini hevur arbeitt við tvey tey seinastu árini, er at útvega pening fyri at seta eina skrivitulkatænastu á stovn í Føroyum, fyri fólk, sum eru tunghoyrd.
Í fíggjarlógaruppskotinum fyri 2015 eru kr. 400.000 settar av til endamálið. Hendan játtanin er sett av sum partur av játtanini til Teknmálstulkatænastuna, sum nú kemur at veita tænastu bæði til fólk sum eru deyv og fólk, sum hava hoyribrek.
Sum public service-tænastu til teknmálstulking av tíðindasendingum og øðrum føroyskum sendingum á sjónvarpsmiðlinum hjá Kringvarpið Føroya eru settar kr. 435.000 av til endamálið. Hetta er ein hækkan á kr. 100.000, og er tað avgjørt eitt framstig.
Stroyma Dag og viku
Nú Kringvarp Føroya er farið undir eina royndarskipan, við at stroyma Dag og viku beinleiðis á netinum, er tað okkara vón, at hendan tænastan ikki steðgar aftur, so at fólk, sum eru deyv, framyvir kunnu fáa sendingar teknmálstulkaðar, soleiðis at tey fáa tíðindi og kunnu fylgja við annars samstundis, sum øll onnur.
Glottarnir geva orku
Væl vitandi um, at tað er ógjørligt at gera alt í senn, so eru glottarnir prógv um, at við samstarvi ímillum allar partar koma vit alsamt nærri málinum – og glottarnir geva orku at arbeiða víðari.


text:
Eygnadeildin kannar, viðgerð og eftirviðgerð sjúklingar við medisinskum og kirurgiskum eygnasjúkum.
Deildin er í svørtu húsunum frammanfyri høvuðsbygningin. Inngongdin til Eygnadeildina er frá J. C. Svabosgøtu.
Ávísing krevst til viðtalu
Fyri at fáa tíð hjá eygnalækna krevst ávísing frá kommunulækna. Tá vit fáa ávísingina verður boð givið sjúklinginum um viðtalutíð.
Starvsfólk
Á eygnadeildini starvast tríggir eygnalæknar, tríggir læknaskrivarar og tríggir sjúkrarøktarfrøðingar.
Elin Holm, yvirlækni
Kaj Vilhelmsen, yvirlækni
Malan Holm, yvirlækni
Bergdís á Høgabóli, læknaskrivari
Rúna Næs Joensen, læknaskrivari
Jórun Jakobsen, sjúkrarøktarfrøðingur
Sigrun Lútzen, sjúkrarøktarfrøðingur
Súsanna Marjunardóttir, sjúkrarøktarfrøðingur


text:
Í Degi&viku fríggjakvøldið 11. august varð borið fram, at ongin viðgerð fæst á Landssjúkrahúsinum til sjúklingar við lymfødem.
Tað er ikki rætt.
Á Landssjúkrahúsinum starvast fysioterapeutar við serútbúgving innan økið, sum taka sær av lymfødemsjúklingum.
Kommunulæknar ávísa til viðgerð á sjúkrahúsinum, og nýggir sjúklingar sleppa framat beinanvegin. Sjúklingar sum eru í skipanini fáa viðgerð eftir tørvi.
Lymfødem er ein varandi sjúka, sum ofta kann vísa seg aftaná skurðviðgerð ella stráluviðgerð hjá krabbameinssjúklingum, vanliga við at armur ella bein hovnar.
Viðgerðin er nýtsla av stuðulsssokkum ella forbinding, og í ávísum førum fysioterapeutisk viðgerð.
Sjúklingar nýta stuðulssokkar dagliga, og er tað einans, um støðan versnar, at neyðugt er við fysioterapeutiskari viðgerð. Teir sjúklingar sum eru í skipanini, og meta at støðan er broytt, seta seg sjálvir í samband við sjúkrahúsið.
Tað eru starvsfólkini við serútbúgving á fysioterapideildini, sum meta um, hvørt fysioterapeutisk viðgerð er neyðug.
Útyvir viðgerð á Landssjúkrahúsinum, ber eisini til at fáa lymfødemviðgerð á Klaksvíkar Sjúkrahúsi.


text:
Ódnin Katrina
29. august 2005 rakti Ódnin Katrina amerikanska býin New Orleans í Louisiana. Ódnin breyt byrgingarnar, floymdi inn í býin og drap fleiri enn 1000 fólk, sum antin ikki vildu fara úr býnum ella ikki sluppu úr honum. Eisini amerikanski filmsleikstjórin Spike Lee (føddur 20. mars 1957 í Georgia í USA) hugdi skelkaður at, meðan størsta náttúruvanlukkan í amerikanskari søgu hendi.
Meðan ódnin Katrina herjar har suðuri í Louisiana, og myndugleikarnir hava úr at gera við at flyta fólk burtur úr økinum, eru tað nøkur sum verða "gloymd". Teir 7.000 fangarnir í Orleans Parish Fongslinum, sum var eitt tað størsta fongslið í USA, skuldu verið fluttir, men sjálvt tá ódnin herjar við allari megi, tað fløðir og byrgingarnar brotna, velur sjeriffurin ikki at flyta fangarnar burtur. Ikki fyrrenn 4 dagar seinni, har fangarnir hvørki hava fingið vátt ella turt, gera myndugleikarnir av at gera nakað.
New Orleans í Suðurlouisiana er enn ikki komin seg heilt, eftir Ódnina Katrinu, sum legði stórar partar av býnum í oyði. Katrina var í styrkibólki 5.


text:
Í bókini, sum lýsir allar 155 firvaldar, sum eru sæddir í Føroyum, er ein inngangur, har greitt verður alment frá firvaldum. Firvaldar hava fullfíggjaða umskapan frá eggi til ormveru, frá ormveru til reivveru og frá reivveru aftur til fullbornan firvald. Í innganginum verður eisini greitt frá, hvussu firvaldar verða fangaðir, viðgjørdir og goymdir. Alt hetta verður í hesi vøkru handbókini, sum er 14 cm x 21 cm til støddar, lýst við orðum, myndum og strikutekningum. Síðan verða allir firvaldarnir lýstir. Í hesum partinum eru hundraðtals myndir av livandi og deyðum (uppspentum) firvaldum. Hetta tilfarið er soleiðis skipað, at ein síða er fyri hvørt dýrið. Við strikumyndum verður harumframt lýst, í hvørjum oyggjum, teir eru sæddir, og nær teir eru sæddir á flogi.
Aftast í bókini er fullfíggjað yvirlit yvir allar 155 firvaldar í rættari stødd, drúgvur leitorðalisti og myndayvirlit. Allir firvaldarnir hava føroyskt navn.
Í formælinum siga høvundarnir, at ein bók um firvaldar í Føroyum fær ikki verið eitt endaligt verk, tí nýggj vitan alla tíðina legst afturat, og nýggj sløg verða funnin. Bókin eigur tí at verða mett sum eitt stig á leiðini at savna vitan um firvaldar í Føroyum. Høvundarnir vóna, at bókin fer at kveikja áhuga millum fólk í øllum landinum fyri hesum serliga skordýraslagnum.
Í sambandi við at bókin kemur út, hevur Føroya Skúlabókagrunnur eisini latið prenta eina plakat við øllum firvaldunum í bókini í rættari stødd. Plakatin er 50 cm x 70 cm. Hon kostar 85 kr.


text:
Her er innbjóðing til svimjistevnu á Toftum hin 3. februar 2018, sum svimjifelagið FLOT skipar fyri. Hetta er svimjistevna fyri okkara yngstu aldursbólkar – 1, 2 og 3.
Starvsnevnd SSF samtykti fyri nøkrum mánaðum síðani at vilja flyta sínar skrásetingar av føroyskum metum og juniormetum í svimjing, frá eini heimagjørdari loysn til SwimRankings. Hendan tilgongd er nú so mikið liðug, at røttu metlistarnir kunnu sigast at vera teir á SwimRankings.
Continue reading →
Her er innbjóðing til svimjistevnuna Ægir Open í Klaksvík hin 10. og 11. februar 2018, sum Ægir skipar fyri. Beinleiðis úrslit fara at kunna síggjast her á livetiming.se
Her eru úrslitini frá svimjistevnuni í Páls Høll í Vági nú 13. og 14. januar 2018, sum Suðuroyar Svimjifelag skipaði fyri. Úrslitini síggjast eisini her á livetiming.se
Continue reading →
Altjóða svimjisambandið FINA góðkendi her í vikuni tvær føroyskar meistarastevnur sum ‘qualifying events’ til HM á stuttgeil 2018, og sæst tað tí nú eisini í offisiella yvirlitinum á heimasíðu FINA.
Talan er um FM á stuttgeil 2018, sum verður í Havn hin 26. til 28. oktober, umframt AldursBólkaMeistaraStevnuna 2018, sum verður í Klaksvík hin 10. til 12. mai.
Continue reading →
Starvsnevnd SSF hevur ásett viðfestu kravtíðir til HM á stuttgeil 2018, sum verður í Hangzhou í Kina frá 11. til 16. desember 2018. Sjálvar kravtíðirnar eru fyri so vítt tær somu sum tær ið FINA hevur ásett, tó av praktiskum orsøkum við einum kravtíðarskeiði sum er eitt sindur stytri enn tað hjá FINA.
Gevið gætur at tær skulu klárast á serliga FINA góðkendum stevnum. Tekniska nevnd FINA hevur júst svarað okkum, at tey góðkenna okkara tvær stuttgeilameistarastevnur í 2018 sum kravtíðarstevnur til Hangzhou 2018 – Tað vil siga AldursbólkaMeistaraStevnan 2018 í Klaksvík hin 10. til 12. mai 2018, og FM á stuttgeil 2018 í Tórshavn hin 26. til 28. oktober 2018.
Image courtesy of Pixabay, CC0 1.0
Kravtíðirnar síggjast nú eisini her á hesi heimasíðu
Posted in Kapping
|
Tagged Hangzhou 2018
|


text:
Árið, ið fór hjá ÍSB
Ítróttasamband fyri brekað kann líta aftur á eitt ár við nógvum ymiskum kappingum og ítróttatiltøkum. Fyrsta tiltakið í 2011 var ein kunningar- og kjakfundur, sum ráðið fyri brekað skipaði fyri í miðlahúsinum. Endamálið við fundininum var at fáa gevandi orðaskifti, ið varpar ljós á spurningin um, hvørjir møguleikar eru á ítróttarøkinum fyri tey, ið bera brek, og í hvønn mun handikapsáttmálin er farin at virka. Ráðið kundi eftir fundin staðfesta at umstøðurnar hjá fólki við breki eru rímiliga góðar innan ítróttaøkið.
Fleiri kappingar hava verið í ítróttagreinunum boccia, frælsum ítrótti, borðtennis og svimjing. Um mánaðarskiftið mars /apríl í farna ári vóru árligu FM-kappingarnar í ítróttagreinunum. Tórður Hjalt Jacobsen úr ítróttafelagnum Svani gjørdist føroyameistari í borðtennis. Til stóru FM-kappingina í boccia, sum var í Klaksvík, var tað Marius Johansen úr ítróttafelagnum Smæruni, ið gjørdist vinnari í bólkinum rørslutarnað, og René Thomsen úr Svani vann føroyameistaraheitið í bólkinum spælarar við menningartarni.
Veðrið var av tí allar fagrasta tá FM-kappingini í frælsum ítrótti var á Tórsbreyt 10. Juni. Nógv ítróttafólk í øllum aldri luttóku í kappingini og úrslitini vóru góð. Kvikastu rennarnir vóru Júst í Túni (Svanur) og Kristian Martin Garðalíð (Svanur) hjá monnunum og Meiken Olsen (Smæran) og Rannvá Strøm (Smæran) hjá kvinnunum.
Svimjararnir sluppu eisini at royna seg í fleiri kappingum í farna ár. Í novebermánaði var árliga jólakappingin í Klaksvík, har eini 30 svimjarar luttóku í 15 ymiskum kappingum. Krista Mørkøre, sum venur við svimjifelagnum Ægir í Klaksvík, vann flest heiðursmerki hjá gentunum. Royndi svimjarin Ragnvald Jensen vann eisini fleiri kappingar. Umframt tey royndu, so vóru fleiri ungir svimjarar við, ein teirra er Jacek í Lágabø, ið venur við SuSvim, hann stóð seg sera væl og vann fleiri heiðursmerki.
Tað er vorðin ein fastur táttur at skipa fyri kappingum á summarstevnunum, ið eru kring landið. Á Jóansøku vóru kappingar í boccia og svimjing. Eisini ítróttafeløgini Svanur og Smæran skipaðu fyri boccia-kappingum á Varmakeldu, Eystanstevnu og á Ólavsøku.
Onnur tiltøk hava eisini verið á skránni, Í suðri var ein ítróttadagur í februar og í september skipaði ÍSB og Sernám fyri einum rørslu- og ítróttadegi fyri blind og sjónveik, hesin dagurin var í skúlanum á Toftum. Endamálið við einum tílíkum degi er vísa á ítrótta- og venjingarmøguleikar til fólk, ið bera brek. Eisini samstarvaðu vit við Javna um ársins kulasta rørsludag í Klaksvík og við heilafelagið um ein ítrótta- og rørsludag í september.
Í oktober fingu vit forkunnuga vitjan av dananum René Thomsen, hann var í Føroyum í samband við 30 ára haldið hjá MBF, og í hesum sambandi skipaðu vit fyri einum venjingartíma í frælsum ítrótti, har René gav íblástur til okkara ítróttafólk. René hevur luttikið og vunnið heiðursmerki á Paralympisku Leikunum í Sidney og Athen.
Føroysk ítróttafólk, ið bera brek, hava eisini gjørt um seg á altjóða pallinum. Ragnvald Jensen vann bronsuheiðursmerki EM í svimjing fyri fólk við tarni, sum var í Berlin fyrst í juli mánað. Umframt Ragnvald luttók Krista Mørkøre eisini í kappingini, hóast sín unga aldur, hon setti fleiri persónlig met í kappingini.
Racerunning er nýggjast ítróttagreinini hjá okkum og í summar luttóku Martin Johannesen og Heðin Midjord í eini kapping í Danmark. Teir stóðu seg sera væl og vunnu fleiri heiðursmerki. Í Føroyum eru eisini kappingar í racerunning, og er partur av ítróttagreinini frælsum ítrótti.
Nord-HIF, sum er norðlendskt samband fyri handikapítrótt, skipar annaðhvørt ár fyri eini barna- og ungdómslegu. Vit luttóku við sjey ungum úr Føroyum. Endamálið við leguni er at koma saman tvørtur um málslig og mentanarlig mørk. Tað hevur víst seg á øðrum legum, at henda samvera millum tey ungu hevur ment mangan teirra, soleiðis at tey halda fram við ítróttavenjingum, tá tey koma heim aftur.
Bocciaspælarar hava eisini roynt seg í altjóða kappingum. Áki Joensen hevur luttikið í Europa-cup í boccia, hann stóð seg væl, men megnaði ikki at spæla seg til endaspælið í kappingini.
Special Olympics World Games í Athen var stórst ítróttatiltak í heiminum í farna ár. 12 ítróttafólk umboðaðu Føroyar til leikirnar, og tey stóðu seg væl í kappingini og vunnu ikki minni enn 13 heiðursmerki á leikunum, 5 gull, 3 silvur og 5 bronsu. Tey luttóku í boccia, frælsum ítrótti og svimjing.
Fyri framman liggur eitt nýtt ár við spennandi avbjóðingum, við kappingum og ítrótta-og venjingardøgum. Stórsta tiltakið komandi ár verður ivaleyst Paralympisku Leikirnir (PL) í London og vit fegnast um at kunna senda ítróttfólk at umboða Føroyar til hesar leikir, sum hægsta støðið ein kann kappast á, um ein ber brek.
ÍSB vil nýta høvi at ynskja øllum eitt gott og eydnuberandi nýggjár við tøkk fyri tað farna.
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Serøkir
Skalt tú innleggjast kemur tú at verða á hesi deildini.
Kardiologiska deildin kannar, viðger og røktar sjúklingar við hjarta- og æðrasjúkum og lungasjúkum.
Deildin hevur 10 kardiologiskar sengur og 2 sengur til lungasjúklingar. Sjúkrarøktarfrøðingarnir hava serútbúgving í kardiologi.
Tveir serlæknar eru í kardiologi, Heðin Thomsen, yvirlækni og Rudi Kollslíð, yvirlækni.
Deildin er partur av medisinska deplinum.
Um tú ikki skalt innleggjast, gongur kanning, viðgerð ella kontrol fyri hjartasjúku fyri seg á Medisinska Ambulatorium
Hjarta- og lungnakanning ella viðgerð kann verða fyri
Tak niður faldara um
Kost til tín, sum hevur hjarta og æðrasjúku


text:
Ja, aftaná 3395 dagar við Drupal, hava vit í kvøld skift heimasíðuskipan, til WordPress. Síðan sær kanska ikki út av so nógvum enn, men hendan nýggja skipanin er betri hóskandi til okkara tørv, at kunna blogga frá fartelefon og líknandi.
Tað var ikki ikki tí at tað var so nógv galið við gomlu heimasíðuskipanina, tí hon hevur jú trúliga tøffað avstað í meira enn 9 ár, uttan størri trupulleikar. Men, hon var eftirhondini tvær útgávur afturúr, í mun til nýggjasta Drupal, og tað var faktiskt nú lættari at skifta til WordPress, enn at royna at uppstiga Drupal.
Hartil er WordPress betri egnað til tann tørvin sum vit hava her á svimjing.com, at kunna posta okkurt skjótt frá til dømis fartelefon – og at vera lættari at lesa á fartelefon – og tann vegin at kunna býta út til Facebook og líknandi. Og at gera vøkur myndasøvn her á heimasíðuni, heldur enn at dúva á Flickr ella Facebook.
So, hóast Bartal helst sá at gamla svimjing.com helt til hon varð 10 ár, so hava vit nú skift. Okkurt upptak er eftir hjá mær; men til dømis burdu øll gomul leinki enn rigga, til heimasíðuna. Og, um onkur verður heilt sentimentalur, og vil síggja tað gamla, so er hon flutt yvir á gamla.svimjing.com
Vegna svimjing.com
Rókur


text:
Skygni 0 er tilfar til forskúla ella byrjanarundirvísing í rokning. Næmingabókin er ein einnýtslubók við 64 blaðsíðum og nógvum litríkum tekningum.
Í Skygni 0 arbeiða børnini við hugtøkum, sum eru týdningarmikil fyri fyrstu fetini í støddfrøði. Tey skulu arbeiða sjálvstøðugt við uppgávum sum menna teirra talfatan. Børnini læra at telja, leggja saman, skriva tøl og fáa sínar fyrstu royndir í geometri.
Á virknissíðunum, ella v-síðunum, verður arbeitt við fyribrigdum úr náttúruni, sum børnini kenna aftur úr gerandisdegnum.
Á permu og aðra staðni í bókini hitta børnini fryntarnar. Hetta eru smáar verur, sum á mangan hátt líkjast menniskjum. Við myndum í bókini, søgum og práti fáa børnini kunnleika um lívið hjá hesum serligu verum, sum eisini skulu læra seg at telja og leggja saman.
Mortan Dalsgarð og Edvard Olsen hava týtt og tillagað bøkurnar til føroyskt eftir Henry Schultz, Benny Syberg og Ivan Christensen.
Skygni 0 er tilfar til forskúla ella byrjanarundirvísing í rokning. Næmingabókin er ein einnýtslubók við 64 bl...


text:
Kvøldskúlin
Nú ber til at melda seg til kvøldskúlan. Á heimasíðuni hjá kvøldskúlanum http://www.kvoldskulin.fo/ ber til at kunna seg um ítróttatilboð, ið eru á skránni komandi vetur.
Tilmelding fer fram umvegis heimasíðuna hjá skúlanum og tá verður eisini goldið fyri skeiðið. Á kvøldskúlanum siga tey, at tilmeldingini er opin til mánadagin 12. September kl 24.00. Um ivamál eru, vilja vit gjarna hjálpa og vegleiða, tit fáa samband við ÍSB á isb@isb.fo ella tlf 31 75 79
Undirvísingin byrjar fyrstu vikuna eftir heystferiuna.
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Síðani 1975 hevur Lions Club Eysturoy haft árligar málningaframsýningar, sum hava verið hildnar 1. og 2. páskadag. Tey allar flestu árini í skúlanum í Runavík. Nú er tann skúlin tikin vekk til frama fyri størri skúlabygging, sum ikki er endaliga liðug enn
Fyri gott 30 árum síðani vóru bert fáar málningaframsýningar og flest allar í Havn. Tí helt L.C. Eysturoy tað vera eitt gott hugskot at royna at hava eina í Eysturoynni.
Undirtøkan var so sera góð, bæði frá teimum sum høvdu hug at stilla út, og frá teimum vitjandi, at hetta bleiv afturvendandi tiltak hjá felaginum til hvørjar páskir. Nógv ung óroynd høvdu hug at royna flogið, tí avmarkingar vóru einans í nøgd av myndum, sum hvør kundi sína fram. Tað listarliga var latið teim vitjandi sjálvi at meta um.
Tað hava verið ein rúgva av bæði nýggjum og kendum nøvnum at sæð, fleiri eru tey sum við hesari byrjan nú hava fingið sær eitt navn innan málningalistina.
Í ár hevur Lions Club Eysturoy avgjørt ikki at hava nakra framsýning .
Partvís av omanfyri nevndu umstøðum, partvís tí at umstøðurnar hjá teimum, sum hava hug at stilla út, eru so nógv broyttar til tað betra tey seinastu árini við fleiri hølum sum eru tøk alt árið.
Lions Club Eysturoy vil hervið nýta høvið til at takka teimum mongu listafólkunum, sum hava luttikið hesi nógvu árini, og somuleiðis teim mongu sum hava vitja framsýningarnar.
Við tykkara luttøku og vitjanum hava tit verið við til at stuðla tað hjálpararbeiði, sum Lions er við í. Av hesum kunnu nevnast Eysturoyar Ellis- og røktarheim, Eysturoyar søgu, ymisk fornminnir, Bláa Kross, Ungdóm og ferðsla, ymisk góðgerandi feløg, og uttanlands, stuðla sjúkrahúsbygging á Sri Lanka, Vatnbrunnar í Indien, skúlar í Thailandi og ikki minst hjálp til sjónveik og blind í triðja heiminum o. a.. Hetta hevði ikki lati seg gjørt uttan tykkara stuðul og tøkk skulu tit hava fyri tað, sigur Lions Club Eysturoy.
© Eirikur Lindenskov - Sosialurin


text:
Javnleikur móti NSÍ
1. lið14-08-2017 - Jónfinn Petursson
1. deild menn, 18. umfar: HB – NSÍ 1-1
Okkara næstbestu skuldu sunnudagin royna at gera Effoliðnum kunstin eftir, tá NSÍ kom á vitjan í Gundadali.
Í so máta gjørdist dysturin ein lítil fusari, tí endaliga úrslitið gjørdist javnleikur 1-1. Hinvegin hava okkara ungu menn at kalla longu staðfest, at vit hoyra heima í deildini.
Annars komu vit framum, tá ellivu minuttir vóru spældir. Málið skoraði liðskipari okkara á degnum, Hjalti K. Djurhuus. Tíggju minuttir seinni javnaði Sølvi Sigvardsen fyri gestirnar.
Hinvegin er eingin grund at leggja seg afturá, tí bara fimm-seks stig aftan fyri okkum eru trý lið, ið allarhelst vilja sleppa longur upp eftir stigatalvuni. Best er at halda seg uttanfyri niðurflytingarvandan.
Nýggja venjaratoymi okkara hevur nú tikið við, og spennandi verður at fylgja okkara næstbestu monnum framyvir.
Koyr á, HB !!!!
HAGTØLINI
1. deild, 18. umfar: sunnudagin 13. august 2017 kl. 15.00 í Gundadali
HB – NSÍ 1-1 (1-1)
1-0 Hjalti K. Djurhuus 11’
1-1 Sølvi Sigvardsen 21’
Gult kort: Tóri Rasmussen
Liðið: Mattias Lamhauge – Poul Thomas Dam, Pætur Ejdesgaard, Hjalti K. Djurhuus (liðsk.), Tór av Skarði (Rói av Fløtum 62), Heri H. Mohr, Tóri Rasmussen, Hans Jákup Annfinsson (Páll Mohr Joensen 72), Jákup F. Hansen (Martin Dam 62), Aron Clementsen og Bárður Mittelstein
Óbrúktur eykaleikari: Símun N. Samuelsen
Venjari: Andrew av Fløtum
Hjálparvenjari: Eilif Petersen
Dómari: Rúni Gaardbo
Hjálpardómarar: Andrew Christiansen og Lauritz í Króki


text:
Hitastovan tikin í nýtslu
Leygardagin 27.juli 2013 varð hitastovan hjá Herbergi Frelsunarhersins tikin í nýtslu. Sannur hátíðardámur var hesa løtuna, tá borgarstjórin, Heðin Mortensen klipti snórin inn til nýggju stásiligu hølini. Fitt av fólkið var komið saman og Hornorkestur Frelsunarhersins spældi.
Arbeiðið við at byggja hitastovuna hevur gingið skjótt og væl. Martin Kúrberg, dagligur leiðari væntar at hølini fara at vera nógv brúkt: "Her vilja vit hava opnar armar og taka í móti øllum vitjandi við virðing og umsorgan". Við nýggju hølunum er upplatingartíðin víðkað. Her er Martin í samrøðu við Njál.
Síðan Herberg Frelsunarhersins lat upp 1. apríl 1998 hava nógv fólk verið á gátt. Ein partur av tilboðnum á Herberginum er rúsfríur búfelagsskapur. Samstundis verður húsið eisini brúkt sum Herberg og dagtilhald. Nýggja hitastovan er bygd fyri at fáa betri umstøður til dagtilboðið.
Á heystið 2012 samtykti stýrið fyri Herbergið at fara í samráð við Tórshavnar Kommunu um hesa verkætlan. Nógvir fundir hava verið við Kommununa og borgarstjórin hevur verið við í tilgongdini.
Til móttøkuna vóru fleiri røður hildnar, major Njál Djurhuus legði fyri og síðan Ingibjørg Berg, kommunustjóri, Bjørghild Djurhuus forkv. í Trivnaðarnevndini, Martin Kúrberg, dagligur leiðari á Herberginum. At enda var tað borgarstjórin, Heðin Mortensen, sum klipti snórin.
Njál las upp yrkingina Glottin, eftir Sámal Olsen.
Glottin
Um tú ert komin í lívsins íðu,
gloym ei sólina blonku blíðu.
Hevur tú bløðandi sálarsár,
minnst til, at tað aftur verður vár.
Lat vónina branda!
Gloym vindin kalda!
Njót heldur fløvan!
Køv ei logan!
Spenn heldur bogan!
Fell ei í fátt, sjá tað ið er gott,
taða tað spírandi sáð, ið er sátt.
Ber tín alsk til kærleikans mátt,
tá kanst tú hevja høvur títt hátt.
Sámal Olsen
18-10-2012
Fitt av fólki varð komið til móttøkuna, fleiri av starvsfólkunum á Herberginum, umboð fyri Tórshavnar Kommunu og onnur.
Her er tað Petur Midjord, náttarvakt á Herberginum í práti við Eyðfríð Jacobsen, leiðara á sosialu deild hjá Tórshavnar Kommunu
Hornorkestur Frelsunarhersins setti dám á løtuna við løttum horntónleiki.
Hitastovan er rúmlig og nógvu vindeyguni gera rúmið ljóst og hugnaligt. Hesa hátiðarløtuna fingu gestirnir kaffi og góðar køkur.
Uttan fyri er ein hugnakrókur. Aftanfyri nýggju hitastovuna er eisini ein lítil amboðsskúrur.


text:
Viðmerkingar til navnið Vatnavegur
mentan29-12-2017 - 11:54 - Jóanis Nielsen
Nú navnið Vatnavegur aftur var at síggjast/hoyrast í samband við eitt bilóhapp 26. des.við Vatnavegin, loyvi eg mær at koma við hesi somu viðmerking, sum eg upprunaliga sendi Miðvágs Kommunu 4. feb. 2003 viðvíkjandi navninum Vatnavegur:
Viðmerkingar til navnið Vatnavegur:
Orðið Vatnavegur stendur í hvørsfalli fleirtal. Hetta hevði verið rætt, um vegurin gekk millum tvey vøtn, men hesin vegur liggur fram við einum vatni og má tí eita Vatnsvegur, smb. Vatnsbrekka, Vatnsrætt og Vatnsoyrar.
Nakað heilt annað er, at navnið Vatnavegur fyri umrødda strekki er rættiliga ungt.
Í mínum barna- og ungdómsárum æt strekkið úr Leitisrætt og norður í Vatnsoyrar: í Líðini.
Vatnsoyrar tann 4. februar 2003
Karl Jóhan Nielsen
Eg kann viðmerkja her, at Kommunan gekk umbøn míni á møti og setti eitt skelti við navninum: í Líðini upp, beint við vegristina við Leitisrætt.
Eg síggi eisini, at Kortal.fo hevur navnið í Líðini fyri hetta vegastrekkið.
Eg vil við hesum vinarliga heita á tykkum, um at virða og nýta gamla navnið í Líðini fyri strekkið millum Leitisrætt og Vatnsoyrar.
Karl Jóhan Nielsen
Torvgøta 16
385 Vatnsoyrar


text:
Norðoyastevnan 2014 - Leygarkvøldið rimmar midnáttarrøða, stórt fýrverk, felagssangur við harmonikuspæli
31. Mai 2014
Norðoyastevnan 2014Leygarkvøldið 31 mai, verður hildin rimmar midnáttarrøða av Torbjørn Jacobsen,sum dugir avbera væl at flyta fram røðu.Eftir røðuna verður stórt fýrverk, sum Norðoya Bjargingarfelag...
les meir
Rennikappingin hjá Treysti leygardagin 31 mai kl. 11:00
28. Mai 2014
Rennikappingin hjá Treysti leygardagin 31 mai kl. 11.Aldursbólkar síggja soleiðis út:• Kvinnur opin bólkur (f. -1998) tvs. 16 ár ella eldri• Menn opin bólkur (f....
les meir
Norðoyastevnu & Truckerfestival skrá 2014
27. Mai 2014
Norðoyastevnu- og Truckerfestivalskrá 2014 www.nfi.fo Hósdagin 29. Mai ...
les meir
Tiltøk á Norðoyastevnu, og skulu í skránna - freistin er 15 mai
08. Mai 2014
Norðoyastevnan 2014 verður 30 mai, 31 mai og 1 juni.Tey sum skulu hava tiltøk, og skulu í skránna á Norðoyastevnu.Skulu siga frá við telduposti, til...
les meir
Aðalfundurin verður 24 juni 2014 kl 20
08. Mai 2014
Aðalfundurin hjá NFÌ verður 24 juni kl. 20.Á loftinum í Skálanum.Skrá samb. lógum hjá NFÌ.NFÌ ...
les meir
Norðoyastevnufundur 2014
24. Apr 2014
Norðoyastevna 2014. Fundur um Norðoyastevnu 2014, verður í hølinum hjá Klaksvíkar Dansifelag (Skálanum) mánakvøldið 28 apríl kl. 20:00. ...
les meir
Kaptein Gardar, Stampe og gyklarin Ásbjørn ídag kl 17
02. Jun 2013
Ídag klokkan 17 vera Stampe, Kaptein Gardar og gyklarin Ásbjørn,á Tivoli pallinum.Gyklarin Ásbjørn fer at upptraðka við livandi dýrum.So tað verður ótrúliga spennandi at vita...
les meir
Mint verður á skrúgonguna sunnudagin
01. Jun 2013
Skrúðgonga við Klaksvíkar Hornorkestri, skótum, ítróttarfólki, fer úr Klaksvíksgarðinum, og heim í Vágstún, har Óla Jákup Joensen, skúlastjóri, flytir fram røðu. Klaksvíkar Hornorkestur spælur.


text:
Søga 62: Ófriður í Dávids húsi
TÁ NÚ Dávid er farin at ráða í Jerúsalem, letur Jehova her hansara vinna nógvar sigrar á fíggindunum. Jehova hevur lovað ísraelsmonnum Kána’ansland. Og nú, at enda, hjálpir Jehova teimum at fáa alt tað landið sum er lovað teimum.
Dávid er ein góður kongur. Hann elskar Jehova. Eitt hitt fyrsta hann ger tá hann hevur tikið Jerúsalem, er at føra sáttmálaørkina hjá Jehova niðan hagar. Hann vil eisini fegin byggja eitt tempul sum hon kann standa í.
Men seinni ger Dávid nakað ræðuligt. Hann veit, at hann ikki eigur at taka tað ið onnur eiga. Men einaferð letur hann seg freista til at taka konuna hjá einum øðrum manni og syrgja fyri at maður hennara verður dripin. Eitt kvøldið, meðan hann gongur uppi á takinum á kongsborgini, hyggur hann niður og ber eyga við eina ógvuliga vakra kvinnu. Hon eitur Batseba, og maður hennara er hermaður hjá Dávidi; hann eitur Uria.
Dávid vil hava fatur á Batsebu, og hann sendir úr kongsborgini boð eftir henni. Maður hennara er burturi í krígnum. Dávid liggur hjá henni, og seinni varnast hon at hon er við barn. Nú verður Dávid bangin. Hann gevur herførara sínum Jóabi boð um at seta Uria fremstan í bardaganum so hann kann verða dripin. Uria doyr, og Dávid giftir seg við Batsebu.
Men nú er Jehova ógvuliga illur við Dávid. Jehova sendir profetin Natan at siga honum hvussu ræðuliga hann hevur syndað. Her á bílætinum sært tú Natan tosa við Dávid. Dávid er ólukkuligur um at hava borið seg so illa at, og tí letur Jehova hann sleppa undan at doyggja. Men Jehova sigur: ’Afturfyri tað ónda tú gjørdi, skalt tú fáa nógvan ófrið í húsi tínum.’ Og tað kemur Dávid at sanna!
Fyrst doyr sonurin hjá Batsebu. Síðan ger fyrstiføddi sonurin hjá Dávidi, Amnon, seg inn á systur sína Tamar og noyðir hana at liggja hjá sær. Sonur Dávid, Absalom, verður so illur um hetta at hann drepur Amnon. Absalom fær nógvar menn í part við sær, og hann ger seg sjálvan til kong. At enda vinnur Dávid á Absalom, og Absalom doyr. Ja, Dávid hevur nógvar sorgir.
Ímeðan eigur Batseba ein son sum kallast Sálomo. Tá Dávid er blivin gamal og sjúkur, roynir sonurin Adonja at gera seg til kong. Men Dávid fær ein prest ið eitur Zadok at salva Sálomo við olju fyri at vísa at Sálomo er tann ið skal vera kongur. Dávid doyr 70 ára gamal. Hann hevur stjórnað í 40 ár, men nú er Sálomo kongur í Ísrael.
2 Sámuel 6:1-15; 11:1-27; 1 Kongabók 1:1-48


text:
Diego Velázquez
Diego Rodríguez de Silva y Velázquez (føddur í juni 1599, deyður 6. august 1660), oftast bert nevndur sum Diego Velázquez, var hoffmálari hjá kong Filip 4.. Hann var ein av bestu portrettmálarunum í barokk-tíðarskeiðnum.
Velázquez varð føddur í Sevilla sum barn hjá einari sevillianskari mammu og einum pápa av jødiskari-portugisiskari ætt. Longu 12-ára gamal fór hann í læru hjá kenda listamálaranum Francisco de Herrera el Viejo. Vegna ósemjum fór hann úr læruplássinum eitt ár seinni og fór í staðin í læru hjá tí manieristiska málaranum Francisco Pacheco. Tað var her at Velázquez fekk sítt listaliga støði. Teir báðir gjørdist eisini góðir vinir og í 1618 giftist hann dóttir Pacheco, sum nevndist Juana. Diego fekk egið verkstað í Sevilla sum 18-ára gamal, men í 1623 flutti hann til Madrid har hann seinni gjørdist kongaligur hoffmálari, eftir nakrar miseydnaðar royndir.


text:
Sæunn L. Nolsøe, nýsettur deildarleiðari í Bank Nordik í Saltangará, setti mentananarvikuna í ár. Røðan er viðfest.
20.10.2014
Mentanarvikan í Runavíkar kommunu sett
- Ein sólskinssøga á vetri
- Foreldragjøld 2
- Foreldragjøld
- Runavíkar kommuna raðfestir ferðavinnu
- Joan Skibenæs kommunulækni í Skálafjarðar læknadømi
- Svimjihallarverkætlanin – kunningarsíða
- Hoyr um annan – hygg um teg sjálvan
- Fráboðan um forskúlar undir verkfallinum
- Vit ferðast ikki ígjøgnum lívið einsamøll
- Krubban
- Nýggjárshald á Skála
- Nýggárshald í Saltangará
- Bannað at brenna spillolju
- Kommunuskrivstovan og Kunningar- stovan um jólini og nýggárið
- Syngja jólini inn í Kelduni
- Loyvi til nýggársbál
- Verjugrót á Bakka
- Fjøruvegurin á løgtingsfíggjarlógini 2018
- Vatnverk í Æðuvík
- Málningaframsýning á Skála


text:
Sunnudagin 5. november, alla halganna sunnudag, heldur Hoyvíkar kirkja sín 10 ára vígsludag. Kirkjuráðið bjóðar til morgunmatar í Kirkjukjallaranum kl. 9 hendan morgunin, og øll eru vælkomin.
Klokkan 11 verður hátíðarguðstænasta, har Tarira syngur. Eisini fara trompet og saxofon at stuðla urguni undir felagssanginum. Ein nýggjur sálmur verður sungin til høvið. Sóknarpresturin Theodor Eli Dam Olsen prædikar, og eisini taka aðrir prestar lut undir guðstænastuni.
Leygardagin 4.november kl. 15. letur upp listaframsýning í Kirkjukjallaranum, sum Kinna Poulsen hevur staðið fyri. Eisini verður myndaframsýning at síggja frá byggingini og vígsluni av Hoyvíkar kirkju.
Grundarsteinurin til kirkjuna varð lagdur av Margretu drotning hin 20. juni 2005. Arbeiðið, sum umfataði allar partar av vanligum byggiarbeiði, byrjaði 5. septembur sama ár. Hesum stóð Articon fyri.
Kirkjan stendur út í Tútakannutjørn, er stoypt upp frá grundini og heilt upp í tornið. Tekjan er úr kopari. Innan er kirkjan klødd við oregon pine, eins og benkur og prædikustólurin eisini eru úr oregon pine. Gólvið er úr ask. Doypifunturin er úr gróti frá Grótvirkinum í Skopun.
Kirkjan bleiv latin Tórshavnar eystara kirkjuráði 14. septembur 2007 og vígd av Hans Jacob Joensen, biskupi, allahalgannasunnudag 4. novembur 2007 sama ár.
1.september 2014 gjørdist Hoyvík saman við Kaldbak sjálvstøðugt prestagjald.


text:
Fríggjadagin skuldu danska kvinnulandsliðið spæla dyst móti Hollandi. Dysturin skuldi fara fram á Horsens stadium og vóru allar 10.000 billettirnar útseldar. Nú er dysturin avlýstur vegna ósemju millum kvinnulandsliðið og danska fótbóltssambandið. Tað skrivar DR.
Danska fótbóltssambandið (DBU), og danska leikarasambandið hava seinasta hálva árið samráðst um betraðar avtalur fyri danska kvinnulandsliðið og U21-landsliðið hjá monnum. Millum annað verður samráðst um hækkað lønarviðurskifti, umframt samsýning fyri dystir og part í atgongumerkjainntøkum. DBU hevur ikki megnað at ganga krøvunum hjá leikarasambandinum á møti, og tískil er dysturin hjá danska kvinnulandsliðnum móti Hollandi nú avlýstur.
Heimasíðan hjá DBU upplýsir, at DBU bjóðaði sær at hækka leikarasamsýningina við 46%, men at leikarasambandið helt fast við kravið um eina hækking uppá 342%.
Hetta er ein trupul støða, tí umframt hendan dystin skal kvinnulandsliðið eisini spæla ímóti Ungarn í undanumfarinum til HM. Hesin dysturin skal spælast um eina viku, og um ósemjan ikki er loyst áðrenn tað, noyðist Danmark at senda eitt lið avstað uttan kendar profilar.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Tíðindi
Havnar Bóltfelag vil tryggja rasujavnstøðu
05-05-2013
Havnar Bóltfelag hevur sum grundsjónarmið, at fótbóltur er fyri øll, uttan mun til húðalit, trúgv, kyn, aldur ella uppruna.
les meir
U16 dreingir lætt gjøgnum 1. umfar
04-05-2013
Í 1. umfari í steyparkappingini skuldu okkara dreingir møta ÍF. Fuglfirðingar leika í B- bólkinum í landskappingini, og skjótt sást at stórur munur var á liðunum.
les meir
U14 dreingir spælt seg í hálvfinaluna
04-05-2013
Leygardagin 4. mai spældu okkara U14 dreingir fjórðingsfinalu í steypakappingini á útivølli móti Skála.
les meir
Týdningarmikil sigur til U17 genturnar
04-05-2013
EBStreymur og Skála hava lagt saman, og hava feløgini fingið eitt sera gott lið burturúr. Í síðstu viku leiktu tær móti føroyameistarunum úr Klaksvík, og megnaði samanlagda liðið at fáa javnleik móti sterku klaksvíksdamunum.
les meir
Enn ein góður sigur á Sandi
04-05-2013
1. deildarmenn okkara vóru inni í Dal í dag og leiktu móti B71. Úrslitið gjørdist ein trivaligur 6-0 sigur til okkara næstbesta lið.
les meir
Steyparisar hittast sunnudagin
03-05-2013
Steypaliðið mikla, EB/Streymur, kemur á vitjan sunnudagin, tá avgerast skal, hvør sleppur í hálvfinalurnar í ársins kapping um Løgmanssteypið.
les meir
U18 víðari í steypakappingini
29-04-2013
Okkara U18 dreingir fingu eina góða byrjan í steypakappingini. Í fyrsta umfari eydnaðist at sláa grannarnar B36 úr kappingini eftir longda leiktíð og brotsspørk.
les meir
Tryggur sigur í Runavík
28-04-2013
Okkara vunnu í dag ein tryggan 4-0 sigur á NSÍ í Runavík. Dysturin var ikki endiliga so væl spældur - til tess er vøllurin við Løkin ov vánaligur - men bæði liðini stríddust manniliga, og tí var intensitetur í mest sum allan dystin. Okkara tóktust tó hava tamarhald á tí mesta.
les meir


text:
Tað er framvegis soleiðis, sum nevnt omanfyri, kring nakrar vallir í Føroyum, men nógv skiftingarhús hava seinnu árini fingið eina yvirháling, eins og hugsað verður meira um hesar umstøður, tá bygt verður nýtt.
Í B36-húsinum hava tey brúkt orku upp á at gera umstøðurnar hjá bestu liðunum væl betri enn tær vóru frammanundan, eins og vitjandi liðini eisini skulu hava tað gott. Sum tað sæst á myndini, hevur hvør spælari nú sítt egna fasta pláss við navni, skápi og bonki eins og gólvplássið er blivið størri.
Tað er Havnar Træsmiðja, sum hevur gjørt umvælingini hjá meistaraliðnum.
Er tað so, at onnur fótbóltslið eisini hava gjørt eitt sindur burturúr sínum skiftirúmum, eru tit vælkomin at leggja myndina undir hesa grein á Facebookvanganum hjá Dimmalætting.


text:
Kanadiska stjórnin hevur boðað frá, at havnastongsulin fyri føroysk fiskiskip nú er settur úr gildi.
Tað boðar Uttanríkis- og vinnumálaráðið frá.
Kanadisku havnirnar hava verið stongdar fyri føroyskum skipum síðani 2002, orsakað av ósemju í NAFO um býtið av rækjum á Grand Bank. Í tíðarskeiðum hava kanadisku havnirnar verið lætnar upp fyri føroyskum skipum, men síðani 2010 hevur havnastongsil verið galdandi.
Føroya landsstýri hevur á fundum og við áhaldandi diplomatiskum samskifti við kanadiskar myndugleikar, víst á, at havnastongsul ikki er rættur framferðarháttur at loysa eina slíka ósemju. Landsstýrið hevur eisini víst á stóra týdningin av einum góðum samstarvi millum Føroyar og Kanada, og at stongdu havnirnar ikki eru fremjandi fyri einum styrktum samstarvi. Føroyar og Kanada hava nógv felags áhugamál og samstarva annars væl í fleiri ymsum millumtjóða felagsskapum, so sum NAFO og Arktiska Ráðnum.
Í fráboðanini um, at havnastongsilin er settur úr gildi, leggur kanadiska stjórnin dent á góða og økta samstarvið millum Kanada og Føroyar á fiskivinnuøkinum. Eisini verður víst á felags ábyrgdina hjá limalondunum í fiskiveiðifelagsskapinum fyri útnyrðingspartin av Norðuratlantshavinum, NAFO, at tryggja burðardygga gagnnýtslu av stovnunum í økinum.
- Tað er eitt týðandi frambrot, at tað er eydnast at fáa havnastongsilin settan úr gildi, sigur Poul Michelsen, landsstýrismaður í uttanríkis- og vinnumálum.
- At føroysk skip aftur fáa atgongd til havnirnar fer at koma væl við hjá føroysku fiskiskipunum, sum fiska á Flemish Kap. Somuleiðis er hetta er eitt týdningarmikið stig í viðurskiftunum millum Føroyar og Kanada. Tí Føroyar ynskja samstarv og góð sambond við Kanada.


text:
Nógvur makrelur hevur gýtt í føroyskum øki í ár. Tað vísa úrslitini frá kanningunum við Magnus Heinasyni í mai-juni vísa. Nøgdin av rognkornum var munandi størri í ár, enn samsvarandi kanningar hava víst áður.
Kanningarnar av gýting hjá makreli, tvs. rognkornteljingar, verða gjørdar triðja hvørt ár í havøkinum frá Biskayavíkini og norður til Føroya. Av tí at makrelur gýtir yvir eitt langt tíðarskeið, verða ikki færri enn tólv altjóða kanningarferðir gjørdar í tíðarskeiðinum februar til juni.
Magnus Heinason er við í kanningunum í norðasta parti av gýtingarøkinum hjá makreli. Vanliga mynstrið hevur verið, at bert einstøk rognkorn av makreli eru funnin her um leiðir so seint í gýtingartíðini, meðan høvuðsgýtingin plagar at vera vestan fyri Írland.
Í kanningini í ár er stór broyting í, við tað at so stórt tal av rognkornum er fingið so langt norðuri og so seint í gýtingartíðini. Enn ber tó ikki til at siga, hvat hetta merkir fyri makrelstovnin. Ein samlað meting verður gjørd seinni í summar, tá úrslitini frá øllum luttakandi skipunum verður uppgjørd.
Øll frágreiðingin frá túrinjm hjá Magnusi Heinasyni kann síggjast her


text:
Ein framkomin, ókeypis lýsingaportalur frá Posta
Posta hevur latið úr hondum ein nýggjan lýsingaportal, bera.fo. Á hesum portali kanst tú síggja øll galdandi tilboðsbløð, sum Posta ber út. Til ber at leita eftir tilboðum, gera tær ein innkeypsseðil og hartil deila seðilin við onnur.
Hesin lýsingaportalur er ein eyka tænasta fyri tey, ið bera bløð út hjá Posta. Tænastan er ment, tí at lýsararnir í dag vilja vera til staðar har brúkarin er, og brúkarin er bæði offline og online. Kanningar vísa, at enn dámar fólki best at lesa fysisk lýsingabløð, men tað er ein sannroynd, at við at leggja bløðini út á netið, so letur tú upp fyri nøkrum heilt nýggjum møguleikum.
Leita eftir tí tær tørvar
Tað snilda við Bera er, at tú kanst leita eftir vørum og góðum tilboðum, tvørtur um lýsingabløðini. Við at skriva í leitingarteigin ovast á síðuni, finnur tú øll tøk tilboð, sum eru at finna í øllum galdandi lýsingabløðum. Skrivar tú eitt nú “kaffi” í leititeigin, finnur tú øll galdandi tilboð uppá kaffi. Royn sjálv/ur og fá sjón fyri søgn.
Eisini ber til at leita umvegis bólkingar, eitt nú kanst tú fara inn á bólkin “Hús og heim”, og her finna allar tøkar vørur, sum eru í hesum bólki. Sostatt er tað lætt hjá tær, at finna tey bestu tilboðini, og soleiðis kanst tú leggja tíni innkeyp til rættis á skynsamasta hátt.
Til handils við Bera appini
Tað allarsnildasta við Bera er, at tú kanst gera tær tín egna innkeypsseðil á bera.fo, sum tú kann senda til tína telefon ella til telefonina hjá onkrum øðrum, soleiðis gerst tað lættari at fara til handils. Tá tú lesur tilboðsbløðini, er lætt at klikkja á einstøku vøruna og leggja hana í tín innkeypslista. So skjótt sum vøran er komin á tín innkeypsseðil, er seðilin dagførdur bæði á teldu, teldli og á tínari fartelefon.
Fyri at kunna nýta innkeypsseðilin á fartelefonini, (ella um tú skal senda innkeypsseðilin) er neyðugt at taka niður Bera appina, sum er tøk til iPhone, iPad, og Android. Appin er ókeypis, sjálvandi.
Bløðini á bera.fo eru galdandi tilboðsbløð. Tá ið tilboðini eru útgingin, eru bløðini ikki tøk longur. Bløðini verða løgd á bera.fo kl. 08.00 tann morgunin, bløðini verða borin út.
Rita inn og vinn kr. 5000
Øll, sum rita inn á bera.fo áðrenn 16. juli eru við í lutakastinum um kr. 5000,-. Vinnarin verður funnin 16. juli, og vinnarin fær beinleiðis boð. Tá tú skalt rita inn á bera.fo, skalt tú nýta tína facebook innritan. Fyri lættari at deila tín innkeypsseðil við onnur, kanst tú gagnnýta hentleikarnar við facebook vinaskaranum. Tær nýtist ikki at stúra fyri, at nakað verður lagt á tín facebook vegg ella sent út til tínar vinir. Onki verður lagt á tín vegg, ei heldur fært tú lýsingar á tín facebook vanga. Sostatt sær ongin, at tú ritar inn á bera, og ongin sær hvat tú tekst við á bera.
Ofta spurdir spurningar
Her ber til at lesa mest vanligu spurninganar um Bera.
Er tað ókeypis at nýta Bera?
Ja, tænastan er púra ókeypis at nýta.
Hvør rekur Bera?
Bera er tænasta ið Posta hevur ment til síni viðskiftafólk.
Hví skal eg nýta Facebook innritan?
Fyri at gera tína nýtslu so góða sum møguligt á Bera, er neyðugt við einari tryggari innritan, og fyri at Bera skal kenna teg aftur, og skal minnast til tínar listar, er neyðugt við innritan umvegis Facebook. Somuleiðis er tað einfaldast at nýta facebook vinaskarðan, tá ið tú skal senda tín innkeypsseðil til ein vin. Tað er púra vanlugt, at appir nýta facebook innritan.
Er tað neyðugt at vera innritaður fyri nýta Bera?
Nei. Tú kanst nýta skipanina uttan innritan. Tó, um tú vilt gera innkeypsseðlar o.s.fr. mást tú verða innritað/ur.
Verður nakað lagt á mín vegg á facebook?
Nei, onki verður lagt á tín vegg á facebook.
Tá eg riti inn við facebook, sendi eg tá nakað út til mínar vinir?
Nei, skipanin sendir onki út.
Hvussu veit eg, um eg luttakið í kappingini?
Tú teknar teg til kappingina fyrstu ferð tú ritar inn. Tú luttekur bert eina ferð.
Goymir Bera nøkur hagtøl?
Ja, Bera savnar hagtøl um allar brúkarar. Hesi hagtøl verða nýtt til støðugt at betra um Bera.
Hvussu fái eg eina vøru á mín innkeypsseðil?
Tú skal høgraklikkja á vøruna í tín byrjunarseðil, sum er ein frammanundan gjørdur innkeypsseðil.
Hvussu geri eg ein nýggjan innkeypsseðil?
Á framsíðuni skal tú klikkja á Innkeypsseðlar. Her er lætt at gera og broyta tínar innkeypsseðlar. Tú kann eisini trýsta á hesa leinkju: Innkeypsseðlar
Hvussu deili eg ein innkeypsseðil?
Fyri at deila ein innkeypsseðil, mást tú verða innritaður umvegis Facebook. Far inn á ein innkeypsseðil, og trýst á vina-ímyndina ovast til høgru, og vel tín Facebook vin á listanum.
Hvar finni eg appina?
Appina finnur tú á hesum støðum:
iPhone/iPad - Tú kann leita eftir Bera á App Store - ella við at trýsta á hesa leinkju: Bera iOS app
Android - Tú kann leita eftir Bera á Google Play - ella við at trýsta á hesa leinkju: Bera Android app
Windows Phone - Appin er ikki tøk enn
Appin er ókeypis.
Eg kundi hugsa mær at fingið mítt tilboðsblað á Bera.fo; hvussu geri eg?
Bløðini ið liggja á Bera.fo eru bløð, sum Posta ber út fyri síni viðskiftafólk. Um tú vilt vita meira, ert tú altíð vælkomin at ringja til okkum á 23 60 49.
Hvussu fái eg samband við Bera?
Skriva til okkara á bera@posta.fo ella ring á 23 60 49.


text:
Lestrartíð: 3 ár
Umsóknarfreist: 15. mars
Skúlabyrjan: august
Útbúgvingarstovnur: Glasir í Marknagili,Miðnámsskúlin í Suðuroy,Miðnám á Kambsdali
Útbúgvingarstaður: Tórshavn,Hov,Kambsdalur
Umsóknarblað: Letur upp 15. feb. 2018
Á Búskaparbreytini verður dentur lagdur á búskaparlig og samfelagslig evni innan eitt nú roknskap, marknaðarføring og samfelagsbúskap. Eisini verður dentur lagdur á mál og altjóða viðurskifti.
Undirvísingin á búskaparbreytini er helst øðrvísi enn tann, tú kennir frá fólkaskúlanum. Umframt vanliga floksundirvísing eru eisini case-undirvísing og verkætlanir.
Tú fært møguleika at arbeiða sjálvstøðugt við stórum uppgávum og saman við øðrum.
Virkisvitjanir, aðrar námsferðir og smáar verkætlanir uttan fyri skúlan og skúlatíðina eru vanligar á búskaparbreytini.
Á búskaparbreytini skal næmingurin velja nakrar vallærugreinar. Tá ið tær verða valdar, eru nakrar treytir, sum skulu tryggja, at samlaða lærugreinasamansetingin í próvnum er í samsvari við endamálið við breytini. Tú skalt hava í minsta lagi fýra lærugreinar á A-stigi og tríggjar á B-stigi. Vallærugreinar á A-stigi eru t.d.: Altjóða búskapur, sølubúskapur, virkisbúskapur, enskt, støddfrøði og danskt. Av vallærugreinunum á A-stigi skal minst ein vera búskaparlig, t.e. antin virkis-, sølu- ella altjóða búskapur.
Treytin fyri upptøku er, at tú hevur:
● tikið 9. flokk fólkaskúlans ella hevur samsvarandi útbúgving
● lokið kravdu próvtøkur fólkaskúlans í 9. flokki í skrivligum føroyskum, donskum, enskum og rokning/støddfrøði við nóg góðum úrsliti
● lokið munnligu próvtøkur fólkaskúlans í 9. flokki, sum Mentamálaráðið hevur tikið út.
Lýkur umsøkjari ikki allar omanfyri nevndu treytir, kann einstaki skúlin gera eina ítøkiliga meting og taka støðu eftir henni. Ætlar tú at velja týskt sum framhaldsmál á búskaparbreytini, skalt tú hava fingið royndarfyrireikandi undirvísing í tvey ár í minsta lagi í týskum. Til ber at søkja inn á annað árið á búskaparbreytini við FHS prógvi við nóg góðum úrsliti.
Búskaparbreytin gevur tær møguleika at søkja um upptøku á øllum hægri lærustovnum. Tær lærugreinar og tey lærugreinastig, tú velur, kunnu ávirka tínar møguleikar at koma beinleiðis inn á einstakar útbúgvingar. Tí er umráðandi at kunna seg um hesi viðurskifti, áðrenn vallærugreinar og lærugreinastig verða vald.
Útbúgvingin hevur sum mál at fyrireika teg til hægri lestur á handilsháskúla, universiteti ella øðrum víðari útbúgvingum. Útbúgvingin er eisini góð barlast, ætlar tú tær í læru á t.d. skrivstovu, í grannskoðaravirki ella í banka.
Glasir, Marknagil – www.glasir.fo
Miðnám á Kamsdali – www.kambsdalur.fo
Mentamálaráðið – www.breyt.net


text:
Fráferðin hjá føroyska svimjihópinum verður mánadagin, 25. juni 2007 kl. 17.30
Luttakararnir skulu møta á flogvøllinum kl. 15.30
Minnist til passið!!
Vit millumlenda í Kastrup og fara so víðari við sama flogfarið til Rhodos.
Nágreiniliga nær vit vera á RHODOS er ikki lætt at siga, men roknast má við einaferð um 2-3 tíðina..
Vit koma at búgva á IXIAN GRAND HOTEL, ið liggur uml. 6 km. frá sjálvum Rhodos býi. Um tit fara inn á Google og skriva navnið á hotellinum so síggja tit hvar vit búgva.
Tey flestu av okkum hava eina fartelefon, men tað er ikki bíligt at ringja. Um tit vilja hava fatur á okkum so ber til at ringja á fartlf. 214160
Svimjikappingarnar byrja mánamorgunin (2/7)og enda hóskvøldið (5/7) og byrjað verður hvønn morgun kl. 09.00 og finalurnar kl. 18.00.
Annars verða tíðindir at frætta allatíðina í Kringvarpinum og vit fara leypandi at hava okkura tíðindir her á heimasíðuni.
——————
Heimkoman er sett til at vera av Rhodos 8. juli kl. 02.40 (sunnumorgun) t.v.s. beint eftir midnátt í Føroyum. Tíðarmunurin er 2 tímar. Roknast má við uml. 7-8 tímun við millumlendingum so vit vera kanska í Vágunum einaferð tíðliga fyrrapartin sunnudagin. Lat okkum siga fyribils uml. kl. 07.00
Alt hetta verður meiri greitt sum frálíður!!!!


text:
Eg var inni í Mál og menning, spurdi, um tey høvdu onkra góða nýggja bók, og henda fekk gott viðmæli frá teirri ungu krambakvinnuni.
Bókin er útkomin í 2016, hendingar fara fram frá 1984 til dagin í dag.
Barndómsvinkonurnar Hafdís og Lára fáa eina nýggja vinkonu í 8. flokki, og hvat hendir, Lára verður tað 3. hjólið. Tær eru óreinar og ljótar við hana. Eftir at Julia kom í flokkin, verður tilveran hjá Láru ótrygg og ræðandi.
Samstundis sum skúladagarnir ganga fyri seg, síggja vit teirra lív sum vaksnar. Hafdís er ráðharri í flóttamálum og sostatt ovasti myndugleiki, Lára er listakona og Julia er fitnesstrenari. Hafdís kemur í eina stóra knípu, tá ið sýriulendingurin Ghulem skal útvísast úr Íslandi, har verða politiskar grundir og persónligar grundir samantvinnaðar á spennandi hátt. Ghulem og Lára eru vinir. Ghulem hevur eisini bjargað lívinum í Hafdís, tá ið hon einaferð fekk hjartatilburð inni hjá sær sjálvari. Nógvir loynidómar eru eisini, sum pína, og fortíðin spøkir.
Ghulem er longu farin á flogvøllin, hann er eisini farin inn í flogfarið, men verður hann sendir aftur til fongsul og píning…?
Góð bók, perfekt til buss og flogfar.


text:
Monday, June 2, 2014
Lýsing eftir lærarum til Føroya Listaháskúla
8. juni er freistin at søkja fyri at kunna vera við til heystskránna hjá nýstovnaðar Listaháskúlanum.
Fyri góðum ári síðani varð fyrsta stigið tikið til at seta á stovn føroyskan listaskúla. 30. mars í ár varð skúlin stovnsettur og fyrsta stýrið valt. Endamálið er undirvísing á høgum støði í skapandi lærugreinum, bæði ástøðiliga og ítøkiliga (teori og praksis). Tað eru føroysk listafólk, sum hava tikið stig at stovna Føroya Listaháskúla, sum ber enska heiti The Faroese Academy of Arts. Skúlin er staðsettur á Føroya Fólkaháskúla, men virkar um alt landið.
Tíðin er nú komin at knýta góðar lærarar at skúlanum og leggja fyrstu heystskránna til rættis. Ynski er at fáa ein breiðan hóp av undirvísarum, sum umboða ymisk øki innan listagreinar sum máling, grafikk, design, skriving, arkitektur, sjónleik, keramik, træskurð o.a.
Av tí at skúlin er skaptur av listafólkunum sjálvum, eru tað eisini hesi, sum koma at mynda skúlan. Í fyrsta umfari er talan um næmingafíggjaði skeið, sum einstaki lærarin sjálvur skipar innan karmarnar av Føroya Listaháskúla.
Fyri at kunna veita so holla undirvísing sum gjørligt, verður dentur lagdur á eitt høgt fakligt støði. Tískil skulla undirvísarar á listaskúlanum lúka ávísar treytir um útbúgving og/ella royndir. Á Facebook-síðuni hjá Føroya Listaháskúla kunnu tit m.a. lesa hvørjar treytirnar eru.
Freistin at søkja til heystskránna er sett til 8. juni 2014.
Áhugaði verða biðin at senda umsóknir við prógvum og viðmælum til listahaskuli@gmail.com, her ber eisini at senda allar viðkomandi spurningar.
Posted by Listin at 6:15 PM